Биз Миср давлатига инсоният цивилизацияси марказларидан бири, бугунги кунда катта салоҳиятга эга давлат сифатида қараймиз. Мамлакатларимиз ва халқларимиз ўртасида қадимдан алоқалар бўлган. Мана бугун Ўзбекистон билан Миср ҳамкорлигида янги босқич, амалий ишлар бошланди.\nЮртимизда меҳмон бўлиб турган Миср Бош имоми – Шайх Аҳмад ат-Тоййиб бошчилигидаги делегация Ўзбекистон халқаро ислом академиясида Дин ишлари бўйича қўмита, Ўзбекистон Ислом цивилизацияси маркази ва Ўзбекистон мусулмонлари идораси раҳбарияти билан учрашув ўтказди.\nЎзбекистон ва Миср мамлакатлари узоқ йиллардан буён таълим соҳаси бўйича мустаҳкам асосларга эга бўлган ўзаро ҳамкорлик алоқаларини ривожлантириб келмоқда. Мисрнинг фахри, ислом оламининг илмий марказларидан бири – бир минг икки юз эллик йилга яқин тарихга эга бўлган ал-Азҳар мажмуаси жаҳондаги ҳам диний, ҳам дунёвий йўналишлар борасидаги етакчи олий таълим муассасасидир.\nДунёга машҳур уламолардан бири, Миср Бош имоми – Шайх Аҳмад ат-Тоййиб фалсафа ва ислом ҳуқуқи бўйича кўплаб илмий ишлар, таржималар ва мақолалар муаллифидир.\nЎзбекистон халқаро ислом академиясида бўлган мулоқот чоғида Шайх Аҳмад ат-Тоййибнинг ушбу хизматларига эҳтиром тариқасида академиянинг фахрий профессори унвони топширилди.\nБош имом раҳнамолигида Ўзбекистон ва Миср алоқаларини янада мустаҳкамлаш, икки халқни дўстона ришталар билан янада яқинлаштириш мақсадида Ўзбекистон халқаро ислом академияси ва ал-Азҳар университети ўртасида Англашув меморандумлари имзоланди.\nТомонлар таълим бериш учун ал-Азҳар университетининг педагог кадрларини жалб этиш, академия ўқитувчиларининг араб тили бўйича малакасини ошириш, тренинглар ва маҳорат дарслари ташкил этиш, Ислом дини доирасидаги муаммоларни давра суҳбатлари, семинарлар ва конференциялар кўринишида илмий жиҳатдан таҳлил қилиш ва бошқа масалалар бўйича келишиб олишди.\nУчрашувда сўзга чиққан Ўзбекистон мусулмонлари идораси раиси, муфтий Усмонхон Алимов ҳазратлари қуйидагиларни айтиб ўтдилар:\n“Азҳари шариф бош раҳбарининг ташрифи биз учун катта шараф эканини изҳор этаман. Ўтган ойнинг аввалида Ўзбекистонга амалга оширилган Миср жумҳурияти президенти Абдулфаттоҳ Ас-Сиси жаноби олийларининг ташрифлари халқларимиз орасидаги дўстлик ва ҳамкорлик алоқалари тарихида янги саҳифа очди. Инша Аллоҳ Сизнинг ташрифингиз ҳам диёнат ва маърифат соҳаларидаги ҳамкорлигимиз йўналишида янги қадам бўлади. Сиз жаноби олийлари раҳбарлик қилаётган Азҳари Шариф университети билан ҳамкорлик қилиш жуда яхши натижалар беради. Фурсатдан фойдаланиб, ўзбекистонлик талабаларга Азҳари шарифда берилаётган илм, уларга кўрсатилаётган ғамхўрлик учун ташаккур билдирмоқчиман”, дея ўз сўзларида таъкидлаб ўтдилар.\nОчиқ, дўстона ва амалий руҳда ўтган мулоқот барча масалалар юзасидан ёндашув ва қарашлар ўхшаш эканини кўрсатди. Бугунги келишувлар Ўзбекистон билан Миср ўртасидаги муносабатларни сифат ва моҳият жиҳатидан бойитиб, ўзаро манфаатли ҳамкорлигини янги, юқори босқичга кўтаришга хизмат қилишига ишонамиз.\nДругие материалы в этой категории: « «ЭНГ МАЪРИФАТЛИ ИМОМ» танловининг Фарғона вилояти босқичи бўлиб ўтди\tЎзбекистон Республикаси Президенти Миср Бош имоми, Ал-Азҳар мажмуаси раҳбарини қабул қилди »\nАбул Муин Насафий зиёратгоҳи обод гўшага айланди


Давлатимиз раҳбари Ислом Каримов номига Ўзбекистон Республикаси мустақиллигининг 22 йиллиги муносабати билан хорижий давлат ва ҳукуматлар, халқаро ва минтақавий ташкилотлар раҳбарларидан, сиёсат ва жамоат арбобларидан самимий қутловлар ҳамон келиб турибди. Мазкур қутловларда самимий муборакбод сўзлари изҳор этилган бўлиб, Юртбошимизга ва Ўзбекистон халқига энг эзгу тилаклар йўлланган.\nБирлашган Миллатлар Ташкилоти Бош котиби Пан Ги Мун йўллаган табрик мактубида шундай дейилади:\nМустақиллик куни муносабати билан Сизга, Ўзбекистон ҳукумати ва халқига энг самимий қутловларимни изҳор қилиш менга катта мамнуният бахш этади.\nҲар бир мамлакат ўз маданияти, тарихи ва эришган ютуқлари билан беназирдир. Айни пайтда жаҳон мамлакатлари ўзаро узвий ва муштарак ришталар билан боғланган. БМТга аъзо барча давлатлар, уларнинг катта-кичиклиги ёки бойлигидан қатъи назар, ўз халқлари ва умуман сайёрамиз учун яхшироқ келажакни барпо этишда муҳим роль ўйнайди.\nБирлашган Миллатлар Ташкилоти янада хавфсиз ва барқарор истиқболни вужудга келтириш учун муҳим воситадир. Кейинги йилларда биз кўпгина ютуқларга, шу жумладан Мингйиллик тараққиёт мақсадларини қўллаб-қувватлаш йўлида глобал сафарбарликка эришдик. Шунга қарамай, барқарор ривожланиш мақсадларига эришиш учун 2015 йилгача ва ундан кейин ҳали кўп ишларни амалга ошириш лозим бўлади.\nМамлакатингиз Ташкилот ишида фаол қатнашиб келаётганлиги барча учун тинчлик, тараққиёт ва инсон ҳуқуқларини таъминлаш борасидаги муштарак мақсадларимизни олға силжитишда муҳим аҳамиятга эгадир.\nЖаноби Олийлари, Сизга бўлган ғоят юксак ҳурмат-эҳтиромларимни қабул қилгайсиз.\nТашкилоти Бош котиби\nҚуйидагилар ҳам ўз табрикномаларини йўллашган:\nКорея Республикаси Президенти Пак Кин Хэ;\nИспания Қироли Хуан Карлос I;\nАрманистон Республикаси Президенти Серж Саргсян;\nҚатар Давлати Амири Шайх Тамим бин Ҳамад Ол Соний;\nЯман Республикаси Президенти Абду Раббу Мансур Ҳоди;\nБангладеш Халқ Республикаси Президенти Абдул Ҳамид;\nМьянма Иттифоқи Республикаси Президенти Тейн Сейн;\nКорея Халқ Демократик Республикаси Олий Халқ Мажлиси Президиумининг Раиси Ким Ен Нам;\nШанхай ҳамкорлик ташкилоти Бош котиби Дмитрий Мезенцев;\nБМТ Бош котибининг Махсус вакили, БМТнинг Марказий Осиё учун превентив дипломатия бўйича Минтақавий Маркази раҳбари Мирослав Енча;\nТуркистонликларнинг Америкадаги жамияти раиси Абдулла Хўжа;\n“Сока Гаккай Интернейшнл” жамияти президенти Дайсаку Икеда.


Найтхарт ХЁФЕР-ВИССИНГ: Ўзбекистон барқарор ва изчил ривожланаётган давлат\nГермания Федератив Республикаси Ўзбекистоннинг Европадаги ишончли шерикларидан бири. 1992 йилда дипломатик алоқалар ўрнатилгач, мамлакатларимиз ўртасида олий даражада сиёсий мулоқот йўлга қўйилди, ўзаро муносабатларнинг мустаҳкам шартномавий-ҳуқуқий базаси яратилди. Барча соҳада ҳамкорлик изчил ривожланмоқда.\nГермания Федератив Республикасининг Ўзбекистондаги Фавқулодда ва мухтор элчиси Найтхарт ХЁФЕР-ВИССИНГ ЎзА мухбирига мамлакатларимиз ўртасидаги ҳамкорликнинг бугунги ҳолати ва истиқболлари ҳақида сўзлаб берди.\n— Ўзбекистон ўз тараққиёт йўлидан дадил бормоқда, ўзини барқарор ва изчил ривожланиб бораётган давлат сифатида намоён этмоқда. Мамлакат иқтисодиёти равнақ топиб, аҳоли фаровонлиги юксалмоқда. Бунинг натижасида Ўзбекистон халқаро майдонда ўз нуфузига эга бўлди.\nЎзбекистон мустақиллигининг дастлабки кунларидан мамлакатларимиз ўртасидаги муносабатлар мустаҳкамланиб бормоқда.\nГермания Ўзбекистоннинг Европадаги муҳим савдо шерикларидан биридир. Ўзаро ҳамкорликнинг иқтисодий имкониятлари катта истиқболга эга. Ўзбекистонда фаолият юритаётган Германия компаниялари ўз соҳаларида юқори самарадорликка эришмоқда. «MAN», «CLAAS», «Lemken», «Knauf» каби компаниялар фаолиятига юқори баҳо бераётгани учун Ўзбекистон Президенти Ислом Каримовдан ғоят миннатдормиз.\nКичик ва ўрта корхоналар Германия иқтисодиёти муваффақиятининг асоси бўлиб хизмат қилмоқда.\nЎзбекистонда ҳам иқтисодиётда давлат иштирокини қисқартириш, кичик бизнес ва хусусий тадбиркорлик субъектларини қўллаб-қувватлаш, уларнинг ривожланиш йўлидаги бюрократик тўсиқларни бартараф этишга алоҳида эътибор қаратилаётгани қувонарли. Ўзбекистон Республикаси Президентининг 2015 йил 15 майдаги «Хусусий мулк, кичик бизнес ва хусусий тадбиркорликни ишончли ҳимоя қилишни таъминлаш, уларни жадал ривожлантириш йўлидаги тўсиқларни бартараф этиш чора-тадбирлари тўғрисида»ги Фармони ва бошқа ҳужжатлар ушбу долзарб вазифаларни ҳал этишга йўналтирилган.\nЎзбекистон Президентининг мазкур Фармонида баён этилган вазифаларнинг амалга оширилиши мамлакатларимиз ўртасидаги савдо муносабатларини янада ривожлантириш ва Германия ишбилармон доиралари сармоялари ҳажмини кўпайтиришга ҳам хизмат қилади.\nГермания Ўзбекистоннинг мамлакатни янада демократлаштириш бўйича амалга ошираётган саъй-ҳаракатларини қўллаб-қувватлайди. Суд-ҳуқуқ тизимидаги ислоҳотлар бу борадаги муҳим йўналишлардан биридир. Германия Ўзбекистон билан жамиятни демократлаштириш, нодавлат нотижорат ташкилотлари фаолиятини ривожлантириш йўлидаги ислоҳотларни амалга оширишда ҳамкорлик қилмоқда. Конрад Аденауэр ва Фридрих Эберт номидаги жамғармалар фаолияти бунга мисол бўла олади.\nЎзбекистон билан Германия халқаро сиёсат, жумладан, Афғонистондаги вазиятни барқарорлаштиришда яқин ҳамкорлик қилиб келмоқда. Шунингдек, Ўзбекистоннинг Марказий Осиёда ядро қуролидан холи ҳудудни ташкил этиш борасидаги саъй-ҳаракатлари эътиборга моликдир. Мамлакатингиз Шарқ ва ўарбни боғлаб турувчи бўғин сифатида халқаро муносабатларда бундан буён ҳам муҳим ўрин тутади.\nГермания таълим ва маданият соҳаларида ҳам Ўзбекистон билан фаол ҳамкорлик қилмоқда. Илм-фан соҳасидаги яқин алоқалар ҳар икки мамлакат учун манфаатлидир.\nТошкентда фаолият юритаётган Гёте институтининг муҳим мақсадларидан бири маданият ва таълим соҳаларидаги халқаро ҳамкорликни ривожлантиришдан иборат. Ўзбекистонлик шериклар билан биргаликда турли тадбирлар, хусусан, конференция, семинар ва концертлар ўтказилмоқда. Институт ўз фаолияти доирасида мактабгача таълим муассасалари, умумтаълим мактаблари ва олий ўқув юртларида немис тилини ўқитишни қўллаб-қувватламоқда.\nЎзбекистон давлат мустақиллигининг 24 йиллиги арафасида меҳмондўст ва кўнгли очиқ халқингизга бахт-саодат, барча соҳада муваффақиятлар тилайман.\nМазкур рукндаги бошқа мақолалар: « СУНЬ Лицзе: «Ўзбекистонда ҳукм сураётган тинчлик ва осойишталик — бутун дунёнинг ҳавасини келтираётган муваффақиятлар асосидир»\tҲаракат хавфсизлиги ва масъулият »


Греция пойтахтидаги қадимий Акропол меъморий обидалар мажмуасидан ҳайкалларни махсус музейга кўчириш бошланди.\n24 ноябр 2020, Тошкент вақти: 11:13\nМузей шундоққина Акрополнинг ёнида, тепаликлардан 400 метр қуйида жойлашган. Кўтарма кран ёрдамида биринчи экспонат — Парфеноннинг икки тоннадан оғирроқ бўлган ҳайкали кўчирилди. Шу тариқа яқин 6 ҳафта ичида тарихий обидадаги юзлаб ҳайкалларни кўчириш режалаштирилган.\nБу ишларнинг ҳаммаси мамлакат ҳукумати учун 2 миллион доллардан ошиқроққа тушади. Обидаларнинг ўзи эса 567 миллион долларга суғурта қилинган.


Шинжондан қочган қозоқлар - Кастер Мусаханули ва Мурагер Алимули озодликка чиқди\nХитойлик этник қозоқлар Кастер Мусаханули ва Мурагер Алимули 8 ойлик қамоқдан сўнг 22 июн куни Шарқий Қозоғистон вилояти Семей шаҳридаги колонияни тарк этди, дея хабар берди уларнинг адвокати Ляззат Ахатова.\nУлар “била туриб давлат чегарасини ноқонуний кесиб ўтиш” иши бўйича чиқарилган айблов хукми билан жазони ўташди. Зайсан туман судишу йилнингянвар ойида Шинжондан қочиб ўтган қозоқларнинг ҳар бирини озодликдан маҳрум қилди, ҳукмда уларнинг ҳибсда ушлаб турилган бир куни икки кун дея эътиборга олинди.\nҲозир Кастер Мусаханули ва Мурагер Алимулы адвокат Ляззат Ахатова билан биргаликда Оқмола вилоятидаги Қоянди қишлоғига йўл олди — бу ерда Мурагернинг опаси яшайди.\n— Улар хурсанд, туни билан ухлашмади, ҳар дақиқани санаб чиқишибди, — дейди Ляззат Ахатова. — Аввалига йигитлар Семейда қолмоқчи эди, аммо ўйлаб кўришди, бизнинг илтимосимизни тушуниш билан қабул қилишди.\nАдвокатнинг хабар беришича, Мусаханули ва Алимулининг бошпана излаётган шахсини тасдиқловчи ҳужжатлар муддати келаси ойда тугайди:\n— Қочқин мақомини бериш масаласи Оқмола вилоят миграция[хизмати] томонидан кўриб чиқилади. Айни дамда июль ойи сўнгига қадар уларда муваққат гувоҳнома бор. Унга қадар масала ҳал бўлиши керак.\nКолония жойлашган Семей шаҳридаги фаоллар озод қилинган Кастер Мусаханули ва Мурагер Алимули билан учрашувни режалаштирган эди. Аммо бунинг имкони бўлмади: Мусаханули ва Алимули режадагидан анча аввалроқ - эрта тонга озод қилинди. Адвокатнинг айтишича, колония администрацияси короновирус пандемияси туфайликолония дарвозаси олдида одамларнинг тўпланишига йўл қўймаслик мақсадида шундай қилганини маълум қилди.\n2019 йил октябрида Кастер Мусаханули ва Мурагер Алимули Шинжондан Шарқий Қозоғистон вилоятининг Зайсан тумани орқали Қозоғистон-Хитой чегарасини бузиб ўтишди. У ердан улар Олмаотага йўл олдилар ва Инсон ҳуқуқлари бўйича Қозоғистон бюросида матбуот анжумани ўтказдилар, ҳамда Хитойдан қочишга мажбур бўлганликларини айтишди. Уларнинг айтишича, Пекин томонидан Шинжондаги ислом динига эътиқод қилувчи уйғур, қозоқ ва бошқа туб халқ вакилларига нисбатан бошлаб юборилган таъқиблар туфайли қочишга қарор қилишибди. Кейинроқ эркаклар ҳибсга олинди ва қамоққа ташланди, 2020 йилнинг 21 январ куни Мусаханули ваАлимули “била туриб давлат чегарасини ноқонуний кесиб ўтиш”да айбдор деб топилди. Суд уларни Хитойга топширмади.\nШинжонда мусулмонларга нисбатан босим бўлаётгани тўғрисидаги хабарлар 2017 йилдан кела бошлади.2018 йилда БМТ баёнот бериб, Шинжондаги «лагер»ларда ислом динига эътиқод қилувчи бир миллионга яқин уйғур ва бошқа миллат вакиллари ушлаб турилган бўлиши мумкинлигини маълум қилди. Аввалига Хитой «лагерлар» мавжудлигини инкор қилди, аммо кейинроқ буни тан олди ва хитой тилини ва касб ўргатувчи, экстремизм ва терроризмга қарши турувчи “таълим марказлари” дея атади.


Давлат бюджетига 1-ярим йилликда энг кўп даромад қўшилган қиймат солиғидан келиб тушди\nЎзбекистон Молия вазирлиги 2017 йилнинг 1-ярим йиллиги учун Ўзбекистон Республикаси давлат бюджетининг ижроси ҳақида маълумот берди.\nУнга кўра, республиканинг даромадлари (мақсадли жамғармаларсиз) жами 22 458,9 млрд сўмга тенг бўлган. Жисмоний шахслар даромадига солиқ миқдори 2 317,1 млрд сўмни ташкил этган бўлса, билвосита солиқлар ичида қўшилган қиймат солиғи 6 433,4 млрд сўмга тенг. Ер ости бойликларидан фойдаланганлик учун солиқ эса 1 284,9 млрд сўмни ташкил қилди.\nШу билан бирга, давлат бюджети харажатлари 22 350,6 млрд сўмга тенг бўлди. Шундан маориф соҳасига – 7 751,5 млрд сўм, соғлиқни сақлашга – 3 000,4 млрд сўм, ижтимоий нафақа, моддий ёрдам ва компенсация пул тўловларига 1 120,6 млрд сўм маблағ йўналтирилган.\nДавлат бюджети профицити 108,2 млрд сўмни ташкил этди.\nсолиқ даромад бюджет\nОлий ўқув юртига «суперконтракт» учун тўланганда даромад солиғи бўйича имтиёз қандай қўлланади?\nСолиқ декларациясини ким топширади?


ФИФА ва УЕФА Европа Суперлигасини тан олмаслигини эълон қилди. Ушбу турнирда тўп сурган футболчи ФИФА байроғи остидаги ўйинларга қўйилмайди\nФИФА, УЕФА ва яна 5та конфедерация Европа Суперлигасига боғлиқ масала бўйича баёнот билан чиқишди.\n«ОАВда тарқалаётган Европа Суперлигасини ташкил этиш ғояси ҳақидаги гап-сўзлар ортидан ФИФА ва 6та қитъа конфедерацияси ушбу мусобақа ФИФА ва бошқа конфедерациялар томонидан ҳам тан олинмаслигини яна бир марта қатъиян маълум қилади. Бундай мусобақада тўп сурган футболчининг ФИФА байроғи остида ўтадиган ҳар қандай турнир ва йирик мусобақаларда иштирок этишига йўл қўйилмайди», - дейилади ФИФА сайтидаги умумбаёнотда.\nФИФА ва конфедерациялар уставига кўра, ҳар қандай футбол турнирлари ушбу ташкилотлар томонидан тан олиниши ёки улар шафелигида ўтиши белгиланган.\nЭслатиб ўтамиз, «Реал» президенти Флорентино Перес бир қатор суперклублар - «Барселона», «Манчестер Юнайтед», «Ливерпуль», «Бавария», «Ювентус» клублари раҳбариятини тижорий мақсадда Европа Суперлигасини ташкил этиш ғояси ва бу орқали катта даромад топиш масаласини муҳокама қилгани ҳақида хабар тарқалганди. Переснинг яқинда Италияга бориб, «Ювентус» қароргоҳида бўлгани ҳам ушбу ғоя масаласидаги учрашув дея тахмин қилинмоқда.


Бош сахифа > Янгиликлар > "Боғишамол"ликларни нима қийнаяпти?\nВилоятимизда ҳудудларда аҳолини кўп йиллардан буён қийнаб келаётган муаммоларни аниқлаш, мутасадди ташкилотларни жалб қилган ҳолда уларни жойида бартараф этиш мақсадида республика ишчи гуруҳи иш олиб бормоқда.\n18 сентябрь куни ушбу ишчи гуруҳ томонидан вилоят Халқ қабулхонаси ҳамда Кармана туман ҳокимлиги ҳамкорлигида "Боғишамол" маҳалла фуқаролар йиғинида истиқомат қилувчи аҳоли билан учрашув ўтказилди.\nТуман ҳокими Ф. Умаров олиб борган учрашувда Олий Мажлис Қонунчилик палатаси депутати З. Султонов, республика ишчи гуруҳи раиси ўринбосари О. Тошходжаев, вилоят Халқ қабулхонаси раҳбари И. Раззоқов ҳамда тегишли ташкилот ва корхоналар мутасаддилари иштирок этишди.\nСавол-жавоб тарзида ўтказилган учрашув жараёнида фуқаролар ўзларини қийнаётган муаммолар бўйича мурожаат қилишди.\nЖумладан, фуқаро Б. Фармонов 6500 нафардан ортиқ фуқаро истиқомат қиладиган маҳаллада дорихона мавжуд эмаслиги ҳақида шикоят қилди. Ушбу масала бўйича туман тиббиёт бирлашмаси бошлиғи Б. Базаровга ҳафтанинг белгиланган кунларида ҳудудга кўчма дорихона келиб-кетишини таъминлаш вазифаси топширилди. Шунингдек, туман ҳокими томонидан ҳудудда дорихона қуриш истагида бўлган тадбиркорлар учун имкониятлар яратиб берилиши маълум қилинди.\n— Хонадонларимиз сел йўлига яқин жойлашган, — дейди яна бир фуқаро М. Мирзаев. — 130 дан ортиқ оила хавфли ҳудудда яшайди. Икки йилдан буён ёғингарчилик мавсумларида сел келиб, турар жойларимизга зарар етказмоқда. Ушбу масала ижобий ечимини топса, ёғинли кунларда бехавотир яшардик.\nАлбатта, сув тошқинлари, жумладан, сел келиши катта талафотларга сабаб бўлиши мумкин. Шу боис ҳудуднинг тоғолди қисмидан келгуси йилда 1 километрдан ортиқ масофада тўғон қурилиши режалаштирилган. Туман ҳокими ўринбосари Д. Эргашев бу борада тегишли ишлар олиб борилаётганлигини маълум қилди.\nУчрашув жараёнида фуқаролар томонидан ичимлик суви, табиий газ, бандлик, кадастр хизматлари ҳамда ижтимоий соҳаларга оид 20 дан ортиқ савол ва таклифлар билдирилди. Ушбу мурожаатларнинг барчасига ечим топиш юзасидан мутасаддиларга кўрсатма ва топшириқлар берилди.\nИшчи гуруҳнинг ўрганиш ишлари вилоятимиз бўйлаб давом этмоқда.\nКўрилганлар сони: 2129


Хорхе Дуарте – Грузияда “ҳақиқий голубика индустриясини яратиш” мумкин • EastFruit\nБош саҳифа › Мева-сабзавот бизнеси › Интервью › Хорхе Дуарте – Грузияда “ҳақиқий голубика индустриясини яратиш” мумкин\nДолзарб Интервью Махсус Янгиликлар\nХорхе Дуарте – Грузияда “ҳақиқий голубика индустриясини яратиш” мумкин\nМуаллиф: EastFruit 25 Авг 21 032\nРезавор мевалар етиштирувчиларнинг консультанти, Португалиялик агроном Хорхе Дуарте USAID дастури томонидан Грузияга маҳаллий фермерларга маслаҳатлар бериш учун таклиф этилди. 2020 йилда бир қатор онлайн семинарлардан сўнг у 2021 йил апрелда ва июлда икки марта Грузиядаги резавор мевалар плантацияларига ташриф буюрди. Хорхе Марокаш, Миср, Руминия, Испания, Италия, Туркиядаги резаворзорларда ишлаш бўйича катта тажрибага эга эканлигини инобатга олиб, EastFruitнинг Грузиядаги мутахассислари у билан Грузияда голубика етиштириш ҳолати ва истиқболлари тўғрисида суҳбат қурди.\n– Грузиядаги голубика етиштириш сектори тўғрисидаги дастлабки таассуротларингиз қандай?\n– Июль ойида мен Гурия минтақасидаги бир нечта катта-кичик голубика плантацияларига бордим. Португалияда катта голубика боғларини кам учратасиз, у ерда боғлар майдони ўртача 2 гектардан ошмайди. Голубика – кўп меҳнат талаб қиладиган экин ҳисобланади. Бир гектардаги ҳосилни йиғиштириб олиш учун 25 киши керак бўлади. Тобора каттароқ плантацияларга уни экаётган фермерлар ҳозирданоқ ишчи кучи етишмовчилиги муаммосига дуч келган. Келажакда турли кичик тармоқлар ва компаниялар ўртасидаги рақобат туфайли бу яна давом этади. Португалияда ҳам худди шу нарса юз берган ва бу яганалаш каби айрим жараёнлар механизациялашувига олиб келган. Ҳосил йиғиш қўлда бажарилади. Грузия боғларида бир ҳафта ўтказиб, айтишим мумкинки, бу ерда механизациялашув даражаси жуда паст ёки умуман йўқ.\n– Грузиялик деҳқонлар ҳосилни қўлда териш резаворларнинг юқори сифатини сақлаб қолишга ёрдам беради ва шу тарзда у бозорда яхши сотилади, деб ҳисоблайдилар. Бу ҳақда нима дея оласиз?\n– Нафақат Грузияда, балки ҳамма жойда шундай фикр юради. Бироқ у фақат Грузиядаги сингари эски навларга тааллуқли. Ҳозирга келиб асосий етиштирувчи мамлакатлар ҳосилни механизациялашган тарзда йиғиб-териб олишга чидамлироқ ва мослаштирилган янги навларни экмоқда. Бундай янги навларни экиш Португалияда ҳам оммалашган. У ердаги фермерлар бундай навларни 3-4 йил аввал эка бошлагандилар. Бироқ янги нав экилган майдонлар Грузияда кўп эмас. Грузин деҳқонлар ҳозирги кунда оммалашган, механизациялашган тарзда териб олишга мослаштирилган янги навлар билан яқиндан танишишлари керак. Чунки келгусида улар ишчи кучи етишмовчилиги муаммосига янада кўпроқ дуч кела бошлайдилар.\n– Механизациялашган тарзда йиғиб олиш учун қайси навлар тўғри келади?\n– Сиз ҳар қандай турдаги голубика боғларида ҳосил йиғиб-териб олишни механизациялаштиришингиз мумкин. Бироқ нобуд бўлган мевалар фоизи турлича бўлади. Ҳосилни механизациялашган ҳолда териб олишдан мақсад – юқори сифатли меваларни энг кам йўқотишлар билан йиғиштириб олишдир. «Нью Ганновер» (New Hanover), «Стар» (Star) ёки ҳатто ўта юқори ҳароратда юмшоқ бўлиши мумкин бўлган «Легаси» (Legacy) сингари навларда катта йўқотишларсиз машинадан фойдаланиш қийин бўлади. Бу тавсия этилмайди, бироқ агар ишлаб чиқарувчига йўқотишлар улуши катта бўлиши муаммо туғдирмаса, уриниб кўриш мумкин. Механизациялашган тарзда йиғиб олиш учун энг яхши навлар «Дюк» (Duke), тинчлик даври узоқ давом этувчи нав (High Chill). Бундан ташқари, тинчлик даври ўрта ва паст (Mid Chill ва Low Chill) бўлган «Топ Шелф» (Top Shelf), «Блю Риббон» (Blue Ribbon) ва «Сузиблю» (Suziblue) сингари навлар ҳам яхши.\nҲосилни механизациялашган тарзда йиғиб-териб олиш учун голубика майдонлари мевани тегишли равишда териш, тупларни кесиш имконини берадиган схема билан экилиши лозим. Уруғ қадашдан аввал буларнинг барчасини инобатга олиш керак бўлади. Ҳозирча эса, кўриб турибманки, Грузияда механизациялашган тарзда териб олишга яроқли бўлган голубика плантациялари йўқ.\n– Мавжуд плантацияларни механизациялашган тарзда теришга мослаштириш мумкинми?\n– Экиш схемасининг асосий ўзига хослиги – бу қаторлар ва туплар орасидаги масофадир. Сиз кўчатлар тўғри ўсиши ва ёйилиб кетмаслиги учун уларни кесиб туришингиз керак. Пастки шоҳларни олиб ташлаш ва ҳосилни механизациялашган тарзда йиғиштириб олишга экинни тайёрлаш лозим. Меваларнинг механизациялашган теримга чидамлилигидан ташқари экинлар орасидаги масофа ҳам муҳим аҳамиятга эга. Бозорга чиқарилган машиналар 2,5-3 метрлик қатор оралиғига мўлжалланган.\nМавжуд комбайнларни мослаштириш имконияти ҳам бор, яна кичикроқ машина топиб, уни сизнинг тракторингизга бириктириш ҳам мумкин. Ушбу ихтисослашган бозорда Нидерландиянинг Finefields ва Сербиянинг Tresac машиналари ном қозонган.\n– Грузин фермерлари ҳозир бундай ўзгаришларга тайёрми?\n– Ўйлашимча, ҳозирда грузиялик фермерлар тижоратлаштириш, ҳосилни йиғиштириб олиш учун етарлича одам топиш ва маҳсулот сифати сингари бошқа муаммолар билан банд. Қолган муаммолар сифатни ушлаб туриш учун суғориш тизимларини ўрганиш ва суғоришни бошқариш жараёнини яхшилаш билан боғлиқ. Суғориш ҳар погон метрга тўғри келадиган томдириш нуқталари сони нуқтаи назаридан у қадар яхши лойиҳалаштирилмаган. Бу эса илдиз зонасида сувнинг бир маромда тақсимланишига халақит беради. Ишлаб чиқарувчилар голубиканинг илдизи жудаям чуқур жойлашмаслигини инобатга олиши керак. Асосан, унинг чуқурлиги 20 сантиметрни ташкил қилади ҳамда экин эҳтиёжини қондириш учун баҳор ва ёзда кўп сув талаб этилади. Ҳаммаси ҳам эмаску, лекин мен кўрган деҳқонлар етарлича самарали бўлмаган суғориш тизимини ўрнатганлар.\nЕтиштирувчилар эътибор қаратиши зарур бўлган яна бир жиҳат – ўғитлаш ва тупроқни яхшилаш. Гурия районида мен гувоҳ бўлган тупроқ гилга бой экан, унинг даражаси 50% дан 70% гачани ташкил қилади. Бу эса голубика учун жудаям мақбул кўрсаткич эмас. Голубика экиладиган тупроқ сув яхши сингиб бориши учун енгил бўлиши лозим. Мен ўта оғир тупроқли жойларга ва тупроқни яхшилаш бўйича ишлар (бегона ўтлардан тўғри тозалаш, ерюмшатгичлар ёрдамида тупроқнинг табиий дренаж хусусиятларини яхшилаш, доломит оҳаги ёки элементар олтингугурт ёрдамида тупроқ рН даражасини ошириш/камайтириш, илдиз отишини яхшилаш мақсадида боғларга қўшимча органик моддалар қўшиши ва бошқалар) етарлича эмаслигига гувоҳ бўлдим. Баланд жўякларда ҳосил етиштириш учун мен 30 см баландлик ва 90-100 см кенгликни тавсия қилган бўлардим. Чунки бу илдиз тизимини кислород билан тўйинтириш ва сув тақсимотини яхшилашда жуда муҳим. Мен бир неча муваффақиятли деҳқонларни кўрдим, бироқ уларнинг кўпчилиги таваккалига ҳаракат қилишмоқда.\nГолубика плантациясини аввалдан режалаштиришнинг ҳам аҳамияти кам эмас. Ҳозирги замон фермерлари ҳосил йиғиштиришни уч-тўрт йиллаб кута олмайдилар. Улар илк ҳосилни кўчат экилгандан бир йил кейин ҳар бир тупдан 0,5-1 кгдан олишни бошлаши лозим. Бу эса юқори сифатли экин материали орқали таъминланади. Бозорда бир йиллик ва икки йиллик голубика кўчатлари сотилмоқда. Кўплаб питомниклар икки йиллик эмас, балки бир йиллик кўчатлар етиштиришни режалаштиради, чунки икки йиллик кўчатлар учун кўпроқ жой, туваклар катталигини ўзгартириш ва қўшимча озуқа талаб этилади. Бу ҳам кўчат нархини оширади. Икки йиллик кўчатлар одатда Шимолий Европа сингари вегетация даври унчалик узоқ давом этмайдиган иқлимда фойдаланилади.\nГрузиядаги кўплаб деҳқонлар экинни баҳорда эмас, балки қишда экадилар. Аммо баҳор илиқроқ ҳарорат ва ёруғлик даражасининг юқорилиги боис ўсимлик бўй чўза бошлаши ва илдиз тизимини тезроқ ривожлантириши учун яхшироқ вақт. Яна бир масала – бу кўчатни ўз вақтида, экишдан камида бир ярим йил аввал буюртма қилишдир. Агар кимдир 3 ойдан кейин экишни ўйлаган бўлса, у питомникдан иккинчи навли, асосан қолдиқ кўчатлар сотиб олиши муқаррар. Питомникларда in vitro (оддий) ёки поя қаламчаларини кўпайтириш (ҳозирги вақтда кўп фойдаланилмайди) усули орқали етарли вақт оралиғида (3-6 ой) экилади. Шундан сўнг, кўчат кўп ҳолларда 1 л, 1,5 л ёки 2 л лик тувакларда униб чиқади.\nПитомниклар ва етиштирувчилар нимани етказиб бериш (навлар, сони ва ўсимлик тури) тўғрисида билса, бир-бирига манфаат келтиради, бу эса хизматлар ва харид қилинаётган кўчатлар сифатининг яхшиланишига олиб келади. Юқоридагиларни инобатга олган ҳолда, мен ҳар қандай голубика плантациясини Грузиядаги каби 6 ой эмас, балки камида 2 йил олдин режалаштириш керак, деб ҳисоблайман.\n– Ёмон ўсаётган плантациялар учун қандай ечимлар мавжуд?\n– Агар экин экилганидан бир йил ёки ҳатто икки йил ўтгач ҳам ўсимлик яхши ўсмаётган бўлса, яхшиси уларни даладан олиб ташлаш ва янгидан экиш керак. Мен голубика соҳасида катта билимга эга бўлган Дэйв Бразелтон (Dave Brazelton)нинг гапларидан иқтибос келтирмоқчиман: “Сизда голубикани яхши кўриб қолиш учун икки йил, уни ёмон кўриб қолиш учун эса бутун умр вақтингиз бор”.\nАгар фермерлар экиш материали ва тупроқни тайёрлаш вазифасини уддалай олмаса, ушбу экин тури билан, айниқса мен Гурияда кўрганимдек оғир тупроқ шароитларида муваффақиятга эришиши қийин бўлади. Шу боисдан, улар ҳамма ишни жуда сифатли амалга ошириши зарур.\nГурия минтақасидаги иқлим голубика етиштириш учун етарлича мос келади, бироқ гил даражаси юқорилиги каби тупроқ билан боғлиқ чекловлар бор. Бундай ҳолат эса голубика етиштиришда тавсия этилмайди, аммо етиштирса бўлади.\nСизнинг мақолаларингиздан бирида ўқидимки, Грузияда голубика плантациялари 2012 йилдан буён мавжуд. Бозор ўта юқори талаблар қўяётган ҳозирги пайтда етиштирувчилар плантацияларни лойиҳалаштиришни яхшилаш, тупроқ хусусиятлари ва суғориш тизимларини такомиллаштириш, яганалаш ҳақида ҳам, тупроқ ва ўсимликларни ўғитлаш бўйича яхши ва барқарор дастурларни давом эттириш амалиётлари ҳақида ҳам базавий билимларга эга бўлишга эътибор қаратмоғи лозим.\nХулоса қилиб айтадиган бўлсам, тушунишимча, йирик компаниялар ўз хатоларига қараб мен айтиб ўтган сабоқларни аллақачон чиқариб олганлар ва энди янги деҳқонлар ҳам бу билимларни эгаллаши керак. Шунингдек, ўйлайманки, голубика етиштирувчилар ўзаро мулоқотни яхшилаш, бир-бирининг хатоларидан ўрганиш ҳамда экспорт бозорида янги ва тез ривожланаётган, муносиб ўрнини топиши кутилаётган голубика индустриясини Грузияда ривожлантириш йўлида интилишларини бирлаштирса, бу уларга катта фойда келтиради.\nҚулупнайнинг Parlando номли янги навини очиқ ерда ҳам, иссиқхонада ҳам етиштириш мумкин\n25 Сен 21 27 Сен 21 0859


Електрон тижорат ҳавфсизлигини таъминлашда криптография. Режа : Криптография RAQAMLI IQTISODIYOT\nЕлектрон тижорат ҳавфсизлигини таъминлашда криптография. Режа : Криптография\nzhaon tazhribasida fuarolik zhamiyati, zhaon tazhribasida fuarolik zhamiyati, dtm natija, 2 5269443247444331060, 2 5276240389672536756, dtm natija, FADOLLI RICCI FIT, FADOLLI RICCI FIT, PSIXOLOGIYA -MUSTAQIL, Jumaboyeva Mehribon 201-BTSTI, Mehribon tabiat oraliq, PSIXOLOG, Kvadratli nafas ol 25.04.2019y, Документ Microsoft Word, 1.Boshlang‘ich sinf o‘quvchilariga savod orgatish davrida axborot texnologiyalaridan foydalanish. Tovushlar orgatishda axborot texnologiyalari (2)\nЕлектрон тижорат ҳавфсизлигини таъминлашда криптография.\n2. Полиалфавитли алмаштириш усуллари\n3. Очиқ калитли шифрлаш тизимлари\nГрек тилидан таржима қилганда, криптография сўзи “маҳфий ёзув” маъносини англатади. Криптографиянинг классик масаласи қандайдир бошланғич матнни (очиқ матнни) қандайдир қоидалар ёрдамида шифрланган кўринишга ўтказишдир. Бунда қандайдир белгиларнинг тасодифийга ўхшаган кетма-кетлиги шифроматн ёки криптограмма деб аталади.Очиқ матнни оддий инсон томонидан тушунарсиз холатга ўтказиш жараёни фан тили билан шифрлаш ёки дешифрлаш атамалари билан ҳам номланган. Шифрлаш деганда барча томонидан тушуниладиган ва очиқ маълумотларни шифрланган маълумотларга (шифрланган матнга) ўзгартиришга айтилса, дешифрлаш деганда шифрланган маълумотларни очиқ маълумотларга ўзгартирувчи тескари жараёнга айтилади. Шифрлаш усули (шифр) деб, шифрлаш алгоритмига биноан очиқ информацияни беркитилган\n(тушунарсиз) информацияга ўзгартирувчи амаллар мажмуасига айтилади. Кўпчилик шифрлаш тизимлари вақтнинг бешавқат синовларига дош бера олмади, бошқаларидан эса хозирги давргача фойдаланилади. Ҳисоблаш машиналари, компъютер тармоқлари ва интернетнинг пайдо бўлиши маълумотларни шифрлаш-дешифрлашнинг кўпгина янги усулларининг яратилишига туртки бўлди. Шифрга хужум (ёки криптоанализ) калитни билмасдан туриб, шифрлаш алгоритмини аниқлашга ва берк бўлган имформацияни берухсат ўқишга (расшифровка қилишга) бўлган уринишдир.\nШифрлашнинг замонавий усуллари қуйидаги талабларга жавоб бериши лозим:\n Шифрнинг криптоанализга (дешифровкага) бўлган турғунлиги (чидамлилиги –криптотурғунлик)шундай бўлиши лозимки, унинг фош этилиши фақатгина калитларнинг тўлиқ саралаш масаласини ечиш орқалигина амалга оширилиши мумкин бўлсин;\n Криптотурғунлик шифрлаш алгоритмининг маҳфийлиги орқали эмас, балки калитнинг маҳфийлиги орқали таъминланади;\n Шифроматн ҳажми бўйича дастлабки информациядан ортиқ бўлмаслиги лозим;\n Шифрлашдаги хатоликлар информациянинг бузилишига ва йўқолишига олиб келмаслиги керак;\n Шифрлаш вақти жуда ҳам катта бўлмаслиги зарур;\nШифрлашнинг кенг миқёсда ишлатилувчи алгоритмини амалда маҳфий сақлаш мумкин эмас. Шу сабабли, алгоритмнинг криптоаналитик фойдаланиши мумкин бўлган заиф томонлари бўлмаслиги лозим. Агар бу шарт бажарилса, шифрнинг криптотурғунлиги калит узунлиги орқали аниқланади, чунки шифрланган информацияни фош этишнинг ягона йўли – калит комбинацияларини сақловчи алгоритмни расшифровка қилишдир. Шундай қилиб, криптоанализ учун сарф қилинадиган вақт ва воситалар калит узунлигига ҳамда шифрлаш алгоритмининг мураккаблигига\nбоғлиқдир. Шифрлаш усуллари турли аломатлари бўйича қуйидаги чизмада келтирилгандек таснифланиши мумкин:\nКалит тури бўйича\nЎзгартириш усули бўйича\nСимметрик (маҳфий) калитли шифрлаш тизимлари\nАлмаштириш усулларининг моҳияти – бир алфавитда ёзилган информатион символларни бошқа алфавит символлари билан маълум бит қоида бўйича алмаштиришдан иборатдир. Бу гуруҳга мансуб энг содда усул сифатида тўғридан-тўғри алмаштириш усулини кўрсатиш мумкин. Дастлабки информация ёзилувчи А0алфавитнингс0исимволларига шифрловчи алфавитнинг с1исимволи мос қўйилади.Оддий холда иккала алфавит ҳам бир хил символлар тўпламига эга бўлиши мумкин. Иккала алвавитдаги символлар ўртасидаги мослик маълум бир алгоритм бўйича Ксимволлар узунлигига эга бўлган дастлабки матн Т0символларининг рақамли эквивалентларини ўзгартириш орқали амалга оширилади.\nNosimmetrik (Ochiq) kalitli\nSimmetrik (Mahfiy) kalitli\nO’rin almashtirish usullari\nМоноалфавитли алмаштириш алгоритми қуйидаги қадамлар кетма-кетлиги\nкўринишида ифодаланиши мумкин:\n1-қадам: [1хР] ўлчамли дастлабки А0 алфавитдаги ҳар бир символ с0 \nТ(и=1, К) ни А0 алфавитдаги с0и символ тартиб рақамига мос келувчиҳои (с0и)\nсонига алмаштириш йўли билан рақамлар кетма кетлиги Л0ҳни\n2-қадам: Л0ҳ кетма-кетлигининг ҳар бир сонини ҳ1и = (к1х ҳ0и (с0и) + к2) (мод\nР) формула орқали ҳисобланувчи Л1ҳ кетма-кетлигининг мос сони ҳ1и га\nалмаштириш йўлибилан Л1ҳ сонлар кетма-кетлигини шакллантириш, бу ерда\nк1 ўнлик коеффициент, к2 эса силжитиш коеффициенти. Танланган к1 ва к2\nкоеффициентлар ҳ0и ва ҳ1и сонларининг бир маъноли мослигини таъминлаши\nлозим. ҳ1и = 0 деб олинганида ҳ1и = Р алмашинуви бажарилиши керак.\n3-қадам: Л1ҳ кетма кетлигининг ҳар бир сони ҳ1и(с1и) ни [1хР] ўлчамли\nшрифрлаш алфавитининг мос с1и Т1(и=1, К) символи билан алмаштириш\nорқали Т1 шифр матнини ҳосил қилиш.\n4-қадам: Олинган шифр матни ўзгармас бузунликдаги блокларга\nажратилади. Агар охирги блок тўлиқ бўлмаса, блок орқасига маҳсус символ-\nтўлдиргичлар жойлаштириш (масалан, *символини).\nМисол: Шифрлаш учун дастлабки маълумотлар:\nР=36 к1=3 к2=15 б=4\nАлгоритмнинг қадамба-қадам бажарилиши қуйидаги натижаларга олиб\n1-қадам: Л0ҳ = <35,10,14,16,31,36,23,10,9,14,1,20,10>\n2-қадам: Л1ҳ = <12,9,21,17,36,14,12,9,6,21,18,3,9>\n3-қадам: Т1 =\n4-қадам: Т1 =\nРасшифровка қилишда блоклар бирлаштирилиб, Ксимволли шифроматнТ1ҳосил қилинади. Расшифровка қилиш қуйидаги бутун сонли тенгламани ечиш керак бўлади:\nк1 ҳ01 + к2 = н Р + ҳ1и\nУшбу тенгламадаги к1 , ҳ11 , к2 ва Р бутун сонлар маълум бўлгандаҳ0и катталиги н ни саралаш орқали ҳисобланади. Бу муолажани шифроматннинг барча символларига тадбиқ қилиш унинг расшифровка қилинишига олиб келади. Алмаштириш усулининг камчилиги сифатида дастлабки ва берилган матнлар статистик кўрсатгичларининг бир хиллигини кўрсатиш мумкин. Дастлабки матн қайси тилда ёзилганини билган холда, криптоаналитик ахборотларни статистик қайта ишлаб, иккала алфавитдаги символлар орасидаги мос келишликларни аниқлаши ва матнни расшифровка қилиши мумкин\nПолиалфавитли алмаштириш усуллари\nБу усуллар етарлича юқори даражадаги криптотурғунликка эга ва бунда дастлабки матн символларини алмаштириш учун бир неча алфавитлардан фойдаланадилар. Расман полиалфавитли алмаштиришни қуйидагича тасаввур қилиш мумкин. Н – алфавитли алмаштиришда дастлабки А0 алфавитдаги с01 символи А1 алфавитдаги с11 символи билан алмаштирилади ва ҳакозо. с0Н символини сНН символи билан алмаштиргандан сўнг с0(Н+1) символининг ўрнини А1 алфавитдаги с1(Н+1) символи олади ва хакозо.\nПолиалфавитли алмаштириш алгоритмлари ичидаВигинер жадвали (матрицаси) Тв ни ишлатувчи алгоритм энг кенг миқёсда тарқалган.Вигинер жадвали [РхР] ўлчамли квадрат матрицадан иборат бўлиб (Р- ишлатилаётган алфавитдаги символлар сони), биринчи қаторда символлар алфавит тартибида жойлаштирилади. Иккинчи қатордан бошлаб, символлар чапга битта ўринга силжитилган холда ёзилади. Сиқиб чиқарилган символлар ўнг тарафдаги бўшаган ўринни тўлдиради (циклик силжитиш). Агар бу\nжараёнда кирилл алфавитидаги ўзбек алфавити ишлатилса, Вигинер мартицаси қуйида келтирилганидек, (36х36) ўлчамга эга бўлади:\nШирфлаш такрорланмайдиган М символдан иборат калит ёрдамида амалга оширилади. Вижинернинг тўлиқ матрицасидан [ (М+1), Р ] ўлчамли шифрлаш матрицаси Т ш ажратилади. Бу матрицанинг биринчи қатори ва биринчи элементлари калит символларига мос келувчи қаторлардан иборат бўлади. Агар калит сифатида сўзи танланган бўлса, шифрлаш\nВигинер жадвали ёрдамида шифрлаш алгоритми қуйидаги қадамлар кетма кетлигидан иборат:\n1-қадам: Узунлиги М символли К калитни танлаш.\n2-қадам:Танланган К калит учун [ (М+1), Р ] ўлчамли шифрлаш матрицаси\nТш= (биж)ни қуриш.\n3-қадам:Дастлабки матннинг ҳар бир символис0Ртагига калит символи км жойлаштирилади. Калит кераклича миқдорда такрорланади.\n4-қадам: Дастлабки матн символлари шифрлаш матрицаси Тш дан қуйидаги қоида бўйича танланган символлар билан қуйидагича тартибда кетма кет алмаштирилади:\n1. Ккалитнинг алмаштирилувчис0Рсимволига мос км символи аниқланади.\n2. Шифрлаш матрицаси Тш даги км= биж шарт бажарилувчииқатор топилади.\n3. с0Р = биж шарт бажарилувчижустун аниқланади.\n4. с0Р символи биж символи билан алмаштирилади.\n5-қадам: Шифрланган кетма-кетлик маълум узунликдаги (масалан, 4 символли) блокларга ажратилади.\nМатнни расшифровка қилиш эса қуйидагича кетма кетликда амалга оширилади:\n1-қадам: Шифрлаш алгоритмининг учинчи қадамидагидек, шифроформат тагига калит символлари кетма кетлиги ёзилади.\n2-қадам: Шифроматндан с1Рсимволлари ва мос калит символлари км кетма-кет танланади. Шифрлаш матрицаси Тш даги км= биж шартни қаноатлантирув чиқатор аниқланади. И қаторда биж= с1Р элемент аниқланади. Расшифровка қилинган матнлар–ўрнига биж символи жойлаштирилади.\n3-қадам: Рашсифровка қилинган матн ажратилмасдан ёзилади. Ҳизматчи символлар эса олиб ташланади.\nК = калити ёрдамида Т = дастлабки матнни шифрлаш ва сўнгра расшифровка қилиш талаб этилсин. Ширфлаш ва расшифровка қилиш натижалари қуйида келтирилган:\nДастлабки матн: ПАХТА_ҒАРАМИ\nАлмаштирилган сўнгги матн: МЎЯТҒЯЕАНЎФИ\nРасшифровка қилинган матн: ПАХТА _ҒАРАМИ\nДастлабки матн: ПАХТА _ҒАРАМИ\nПолиалфавитли алмаштириш усулларининг криптотурғунлиги оддий\nалмаштириш усулларига нисбатан сезиларли даражада юқори, чунки уларда\nдастлабки кетма кетликнинг бир символлари турли символлар билан\nалмаштирилиши мумкин. Аммо шифрнинг статистик усулларга\nбардошлилиги калит узунлигига боғлиқ.\nЎрин алмаштириш усуллари\nЎрин алмаштириш усулларига биноан дастлабки матн белгиланган\nузунликдаги блокларга ажратилиб, ҳар бир блок ичидаги символлар ўрни\nмаълум алгоритм бўйича алмаштирилади. Энг осон ўрин алмаштиришга\nмисол қилиб, дастлабки информация блокини матрицага қатор бўйича\nёзишни, ўқишни эса устун бўйича амалга оширишни кўрсатиш мумкин.\nМатрица қаторларини тўлдириш ва ширфланган информацияни устун бўйича\nўқиш кетма-кетлиги калит ёрдамида бажарилиши мумкин. Усулнинг\nкриптотурғунлиги блок узунлигига (матрица ўлчамига) боғлиқ. Масалан,\nузунлиги 64 символга тенг бўлган блок (матриста ўлчами 8х8) учун\nкалитнинг 1,6 миллиард комбинацияси бўлиши мумкин. Узунлиги 256\nсимволга тенг бўлган блок (матрица ўлчами 16х16) учун эса калитнинг\nмумкин бўлган комбинациялари сони 1,4 . 10 26 га етиши мумкин. Бу холда\nкалитни саралаш масаласи замонавий компъютерлар учун ҳам анча мураккаб\nГамилътон маршрутларига асосланган усулда ҳам ўрин\nалмаштиришлардан фойдаланилади. Ушбу усул қуйидаги қадамларни\nбажариш орқали амалга оширилади:\n1-қадам: Дастлабки информация блокларга ажратилади. Агар шифрланувчу\nинформация узунлиги блок узунлигига каррали бўлмаса, охирги блокдаги\nбўш ўринларга маҳсус ҳизматчи символлар – тўлдирилувчилар жойлаштирилади. Масалан, * символи.\n2-қадам:Блок символлари ёрдамида жадвал тўлдирилади ва бу жадвалда символнинг тартиб рақами учун маълум бир жой ажратилади.\n3-қадам:Жадвалдаги символларни ўқиш маршрутларнинг бири бўйича амалга оширилади. Маршрутлар сонининг ошиши шифр криптотурғунлигини оширади. Маршрутлар кетма-кет танланади ёки уларнинг навбатланиши калит ёрдамида берилади.\n4-қадам:Символларнинг шифрланган кетма-кетлиги белгиланган Лузунликдаги блокларга ажратилади. Лкатталик биринчи қадамда дастлабки информация бўлинадиган блоклар узунлигидан фарқланиши мумкин\nМаълумотларни расшифровка қилиш эса тескари тартибда амалга оширилади.Калитга мос холда маршрут танланади ва бу маршрутга биноан жадвал тўлдирилади. Жадвалдан символлар элемент номерлари келиши тартибида ўқилади.\nДастлабки матнТ0 = ни шифрлаш талаб этилсин. Калит ва шифрланган блоклар узунлиги мос холда қуйидагиларга тенг:\nК = <2,1,1> Л = 4\nШифрлаш учун маҳсус жадвал ва иккита маршрутдан фойдаланилади. Берилган шартлар учун матрицалари тўлдирилган маршрутлар график кўринишда ифодаланади. Амалиётда ўрин алмаштириш усулини амалга оширувчи маҳсус шифрловчи ва дешифрловчи аппарат воситалар ишлатилади. Ўрин алмаштириш усулларининг амалга оширилиши содда бўлсада, улар иккита жиддий камчиликларга эга. Биринчидан, бундай шифрлашни статистик усуллар ёрдамида фош қилиш мумкин. Иккинчидан, агар дастлабки матн узунлиги Ксимволлардан ташкил топган блокларга ажратилса, ширфни фош қилиш учун шифрлаш тизимига биттасидан бошқа\nбарча символлари бир хил бўлган матн информациясининг К-1блогини\nШфрлашнинг аналитик усуллари\nМатрица алгебрасига асосланган шифрлаш усуллари энг кўп тарқалган.\nБунда дастлабки информациянинг Вк = ( бж ) веcтор кўринишида берилганк –\nблокини шифрлаш А = ( аиж) матрица калитни Бк векторга кўпайтириш\nорқали амалга оширилади. Натижада Ск = ( cи) веcтор кўринишидаги\nшифроматн блоки ҳосил қилинади. Бу векторнинг элементлари си = j\nифодаси орқали аниқланади.Информацияни расшифровка қилиш Ск\nвекторларни А матрицага тескари бўлган А 1 матрицага кетма-кет\nкўпайтириш орқали аниқланилади.\nШирфлашнинг аддитив усуллари\nШифрлашнинг аддитив усулларига биноан дастлабки информация\nсимволларига мос келувчи рақам кодларининг кетма-кетлигигамма деб\nаталувчи қандайдир символлар кетма-кетлигига мос келувчи кодлар кетма-\nкетлиги билан кетма-кет жамланади. Шу сабали, шифрлашнинг аддитив\nусуллари гаммалш деб ҳам аталади. Ушбу усуллар учун калит сифатида\nгамма ишлатилади. Аддитив усулларнинг криптотурғунлиги калит\nузунлигига ва унинг статистик кўрсатгичларининг текислигига боғлиқ. Агар\nкалит шифрланувчи символлар кетма-кетлигидан қисқа бўлса, шифроматн\nкриптоаналитик томонидан статистик усуллар ёрдамида расшифровка\nқилиниши мумкин. Калит ва дастлабки информация узунликлари қанчалик\nфарқ қилса, шифроматнга муваффақиятли ҳужум эҳтимоллиги ҳам шунчалик\nортади. Агар калит узунлиги шифрланувчи информация узунлигидан катта\nбўлган тасодифий сонларнинг даврий бўлмаган кетма-кетлигидан иборат\nбўлса, калитни билмасдан туриб, шифроматнни расшифровка қилиш амалий\nжиҳатдан мумкин эмас. Амалиётда асосини псевдотасодифий сонлар\nгенераторлари (ёки датчиклари) ташкил этган аддитив усуллар энг кўп\nтарқалган ва самарали ҳисобланади. Бундай генераторлар псевдотасодифий\nсонларнинг чексиз кетма-кетлигини шакллантиришда нисбатан қисқа узунликдаги дастлабки информациядан фойдаланилади. Псевдотасодифий сонлар кетма-кетлигини шакллантиришда конгруент генераторлардан ҳам фойдаланилади. Бу тоифага мансуб генераторлар сонларнинг шундай псевдотасодифий кетма-кетликларини шакллантирадики, улар учун генераторларнинг даврийлиги ва чиқиш йўли кетма-кетликларининг тасодифийлиги каби асосий кўрсатгичларини қатъий математик тарзда ифодалаш мумкин. Бундай генераторларни аппарат ёки дастурий воситалар ёрдамида осонлик билан яратиш мумкин.\nШифрлашнинг комбинацияланган усуллари\nҚудратли компъютарлар, тармоқ технологиялари ва нейронли ҳисоблаш тизимларининг пайдо бўлиши хозиргача умуман фош қилинмайди деб ҳисобланган криптографик тизимларнинг обрусизлантирилишига сабаб бўлди. Бу эса ўз навбатида юқори турғунликка эга бўлган криптотизимларни яратишни тақозо қилди. Бундай криптотизимларни яратиш усулларидан бири шифрлаш усулларнинг комбинашияланган тартибда қўлланилишидир. Қуйида энг кам вақт сарф қилган холда криптотурғунликни жиддий равишда ошириш имконини берувчи шифрлашнинг комбинацияланган усули ҳақида гап боради. Шифрлашнинг ушбу комбинацияланган усулида маълумотларни шифрлаш икки босқичда амалга оширилади. Биринчи босқичда маълумотлар стандарт усул (масалан, ДЕCусули) ёрдамида шифрланса, иккинчи босқичда шифрланган маълумотлар иккинчи бор маҳсус усул бўйича қайта шифрланади. Маҳсус усул сифатида маълумотлар векторининг элементларини нолдан фарқли бўлган сон матрицасига кўпайтиришдан фойдаланиш мумкин. Гаммалашни қўллашда агар шифр гаммаси сифатида рақамларнинг такрорланмайдиган кетма-кетлиги ишлатилса, шифрланган матнни фош қилиш жуда ҳам қийин бўлади. Одатда шифр гаммаси ҳар бир сўз узунлигидан катта бўлса ва дастлабки матннинг ҳеч қандай қисми маълум бўлмаса, шифрни фақат тўғридан-тўғри саралаш орқалигина фош қилиш мумкин. Бунда криптотурғунлик калит ўлчами орқали аниқланади.\nШифрлашнинг бу усулида кўпинча ҳимоя тизимининг дастурий кўринишда\nамалга оширилишида фойдаланилади ва шифрлашнинг бу усулига\nасосланган тизимларда бир сонияда маълумотларнинг бир нача юз\nкилобайтини шифрлаш имконияти мавжуд. Расшифровка қилиш жараёни –\nкалит маълум бўлганда, шифр гаммасини қайта генерациялаш ва уни\nшифрланган маълумотларга сингдиришдан иборатдир.


АҚШ президенти Саудия консулхонасида йўқолиб қолган журналист масаласида қирол билан гаплашди\n16 октябр 2019, Тошкент вақти: 09:59\nХашогги Истанбулдаги Саудия консулхонасига кириб кетаётган пайти, 2 октябрь, 2018 йил.\nАҚШ президенти Дональд Трамп 10 октябрда Саудия Арабистони қироли билан ўтган ҳафтада Саудиянинг Туркиядаги консулхонасида йўқолиб қолган Washington Post газетаси журналисти Жамол Хашогги масаласида телефон орқали мулоқот ўтказди.\n“Бу жуда ёмон ҳолат. Биз журналистларга бундай вазиятга тушишига йўл қўя олмаймиз. Биз бу ишни охиригача тергов қиламиз”, деди Трамп Оқ уйда сўзлаган нутқида.\nАввалроқ АҚШ Давлат департаменти расмий вакили Хизер Науэр Вашингтон Саудияни бу масалада тезкор тергов ўтказишга чақирганини маълум қилган эди:\n-Биз журналистга нима бўлганини таҳмин қилмоқчи эмасмиз. АҚШ бу вазиятдан қаттиқ ташвишда. Давлат департаменти раҳбарияти Саудия Арабистони лидерлари билан дипломатик каналлар орқали бу масалани муҳокама қилди. Биз Саудия Арабистони ҳукуматини диққат билан холис тергов ўтказишга чақирамиз,-деди Науэр.\nТуркия президенти Ражаб Тоййиб Эрдўғон саудиялик журналистнинг йўқолиб қолиши билан боғлиқ ҳолатнин шахсан кузатаётгани тўғрисида баёнот берди.\n"Тошҳовуз вилоятида ҳақиқатан ҳам А гепатити эпидемияси кузатилмоқда. Асосан ўсмирлар ва болалар касаллика чалинаяпти. Катта ёшдагилар нисбатан оз. Сўнгги бор бу каби ҳолат 3 йил аввал худди шу ерда кузатилган эди", дея хабар беради Озодлик мухбири.


Денгиздан дурлар - Hidoyat.uz\nАсосий саҳифа Мақолалар Денгиздан дурлар\nЧоп этилди May 2, 2020 Денгиздан дурларda fikr bildirishni o'chirish\nМуҳтарам муштарий! Қиёсан олинса, ҳаётдаги ҳамма нарса, жумладан, инсон ҳаёти ҳам бир денгизга ўхшайди. Унда ҳамма нарса бор. Биз денгиздан дур терувчи ғаввослармиз, гўё… Сутни сиғдириш учун катта ва кенг идиш керак. Қаймоғи эса кичик идишга ҳам жо бўлади. Шу маънода, сизга тақдим қилишни кўзлаган саҳифамиздан истаган дур, истаган «қаймоқ» топади, деган умиддамиз.\nДунёнинг бой одамларидан бири, миллиардер Стив Жобс 56 ёшида ошқозон ости бези саратони касаллиги туфайли вафот этган. Унинг ўлими олдидан айтган гаплари ибратли эди: «Касалхонада ётиб, ўтган умримни эсласам, барча бойлигим билан ҳам ўлим олдида ҳеч нарса қилолмаслигимни ҳис этдим. Вақт ўтган сайин 30 минг ёки 300 минг турадиган соатлар вақтни бир хил кўрсатишини ҳис қилар экансиз. 150 000 минг ёки 30 000 долларлик машина минсак ҳам, мақсад ва масофа бир хил эканини англаркансиз… Яшаётган уйингиз 30 квадрат метрми ёки 30 сотихми уй ичида барибир ёлғиз ва бошқалар билан тенг экансиз. Учоқнинг биринчи класи ё эконом класига чиқсангиз ҳам, тайёра қуласа ҳамма билан бирга қулайсиз…\nҲақиқий бахт дунёдаги моддий нарсалар ўткинчи эканини ҳис қилишдан бошланаркан. Дўстингиз ёки бирор инсон билан чин дилдан, бирон таъмасиз суҳбатлашганда ўзингизни бахтиёр ҳис қиларкансиз. Шундай экан, ўзингизга, оилангизга бўлган муносабатингизни кўздан кечиринг ва яхшиланг. Бошқаларга ҳам ҳурматда бўлинг…\nАллоҳ Фиръавнга дунё бойлигини берди, аммо унга биронта дард бермади. Чунки Аллоҳнинг инсонга берган дарди дунё молидан яхшироқдир…\nБир нарсани сўрамоқчи бўлсанг бандасидан истама. Зеро, берса миннат, бермаса зиллат (хорлик)дир. Аллоҳдан иста – берса неъмат, бермаса ҳикматдир.\nСўзлашдан олдин ўйлаб кўр:\nШу гапни гапириш шартми?\nБу сўзинг меҳр уйғотишга ё бирон яхшилик қилишга ундайдими?\nҲеч кимни ноўрин ранжитиб қўймайсанми?\nВа… Сукунатни бузишга арзийдими?…\nОламнинг арқони Яратганнинг қўлида\nэкан, биз нега энди ҳаётимизни Унга ишонмаслигимиз керак?!\nАбдулатиф АБДУЛЛАЕВ тайёрлади.\n“Ислом нури” газетасининг 2020 йил, 5-сонидан\nКарантинда асосан васваса қийнади…\n“Салом Сардоба, биз биргамиз” хайрия акцияси бошланди


Кичик китобчадаги катта гаплар - Уч илдиз\nby Тўлқин Эшбек · 14.06.2021\nТўлқин Эшбекни бир гапи ҳамиша эсимда туради: “Болалигимда\nмультфильмларни кўриб, ҳаётда мана шундай одам баробар гуллар, одамдай гапирадиган жонзодлар, ғаройиб ҳодисалар бор, фақат улар бошқа жойларда деб ўйлардим. Бир куни катта бўлсам, ўша сирли-сеҳрли мамлакатга бораман, ўша ерда яшайман, деб орзу қилардим…”\nТўлқин балоғатга етди ҳам, ўша ғаройиб мамлакатнинг йўқлигидан воқиф ҳам бўлди, ақл тизгинни қўлига олди, болаларча орзу ортга сурилди. Аммо, болалик барибир қай бир маҳалларда устунликни ўз қўлига олади, айниқса, ўз-ўзинг билан бўлиб, ташқаридаги шарт-шароитлардан ҳоли қолганингда ва сени илҳом аталмиш хаёлий бир сурур ўз оғшига олганида…\nТўлқиннинг анчагина китобларига муҳаррирлик қилганман. Ҳеч бўлмаса, сўзбоши ёздириб оларди. Бу галги китоби эса томдан тараша тушгандай бўлди. Шу пайтгача прозада ёзиб келган, талабаларга журналистикадан дарс берадиган фан номзоди “Ўзбекнинг ёмони бўлмайди” деган шеърий тўпламни икки алифбо – крилча ва лотинчада чоп қилдирибди.\nУнга таниқли олимимиз Умарали ака Норматов кириш сўзи ёзибди. Тўлқин учун янги амплуа. Илгари у шеърий сатрларни, ўзгаларники ва ўзиникини гап орасида ишлатиб юрарди. Менга кўпинча Абдулла аканинг сатри билан мурожаат қиларди: “Усто-о-оз, дебди бир кун тулки тулкига…”\nАбдулла Ориповнинг сатираси, енгилгина юмори Тўлқинга ҳам юқибди. Аммо, бошқа томондан. Абдулла акада юмор шоирона фалсафага йўғрилган бўлса, Тўлқиндаги юмор ва сатира асосан публицистик руҳда (барибир аслига тортади-да). Бизларга ҳозир публицистика қанчалар етишмаяпти!.. Журналистлар қаердасиз?!. Интернетга ўтиб кетдингизми? Аҳмаджон Мелибоев, Анвар Жўрабоев, Ашурали Жўраев, Маҳмуд Саъдий, Дадахон Нурий, Нурали Қобул, Аҳмад Отабоев, Қулмон Очилов, Бекқул Эгамқулов, Абдунаби Ҳайдаров, Қурбон Эшмат каби саксонинчи-тўқсонинчи йиллар публицистларининг шогирдлари бугун йўқ, борларининг ҳам товуши эшитилмайди, чиқмайди…\nТўлқин Эшбекнинг “Муаллим ва собиқ ўқувчилар ҳангомаси” (50-54 бетлар), “Меҳмон”, “Чора”, “Лаган”, “Пойинтару сойинтар”, “Замонавий оила”, “Нечун менга ишонмас” ва бошқа шу каби шеърларида мен шоир-публицистни кўрдим. Айниқса, “Сиз эрни асрангиз…” шеърини (Муаллиф бу шеърни Абдулла Ориповнинг “Қўриқхона” номли публицистик-фалсафий шеъридан илҳомланиб ёзганини эслатиб ўтади) ўқиганимда кўз олдимга ўтган асрнинг саксонинчи йиллар охирида кўрган бир лавҳам келди. Газета корпусига рухсатнома ёздириш учун ичкарига қўнғироқ қилаётган кексагина бир ўриссуммот кекса аёл, қўлтиқтаёғига суянганча қай бир газета ходимига нима сабабли келганини ҳафсала билан тушунтирётганди: “Мен сизларга ўтган ҳафатда “Эркакларни асранг, аёллар”, сарлавҳали мақола ташлаб кетгандим. Бошқа аёллар орасида яна қўшимча маълумот олиш учун журналистик текширув олиб бордим ва янги маълумотларни қўшдиришга келгандим. Нимага бундай дейсиз? Ахир, ҳозир эркакларга жуда ҳам қийин, уларни ҳимоямизга олмасак, тез орада уруғларинг қуриб кетади-ю!.. Кейин, биздек аёллар нима қиламиз?! Ўзи шундоғам сиздек бечора эркаклар аёлларга қараганда ўртача ўн йил кам умр кўраркансиз! Сиз бу муаммога енгил қараманг! Ахир, сиз ҳам эркаксиз-ку, тўғрими?! Овозингиздан эркак бўлсангиз керак, деяпман-да. Тўғри тахминлаган эканман… Сизга қанчалар қийинлигини тасаввур қиляпман! Мана кўряпсизми, сиз ҳатто бошингиз устида қилга осилган қилични илғамаяпсиз ҳам. Илғаган бўлсангиз ҳам, эркаклик ғурурингиз буни тан олишга қаршилик қиляпти. Эҳ, бечора эркаклар… Сизларни ўйлаб, тунлари уйқум қочиб кетади! Ҳовучлаб уйқудори ичсамам кор қилмайди. Мана бетимга келгансизлар (бўйнини арралаб кўрсатмоқчи бўлади, асуски, телефоннинг нарги томонидаги эркакча овоз ва бошқа ашқол-дашқоллар соҳибига бу кўринмайди). Бу муаммога бепарво бўлманг. Бу – аср муаммоси! Балки, ишларингиз жойидадир, аммо бошқа жинсдошларингиз тақдирига бепарволик яхшимас. Эркаклар бир-бирига хайрихоҳ бўлишади, деб ўйлардим. Биз у аёллар, бир-биримизнинг кўзини чўқишга тайёр товуқлармиз. Мана шунақа пайти аёл бўлиб туғилганимга пушаймонлар қиламан. Агар мени ҳузурингизга киритсангиз, сиздек эркакларни қандай хавф-хатар кутаётганидан огоҳлантирган бўлардим. Ўзини асраганни Худойимам асраркан. Раҳмат, ҳозир мен олдингизга беш-ўн минутларда чиқиб бораман. Сал пастроқдан жой олсанглар бўларди. Еттинчи қават-а, ё Исою Биби Марям, ўзинг мадад бергайсан…”\nХуллас, эркаклар ҳуқуқини ҳимоя қилиш бўйича “аср муаммоси”дан иборат фронтда жанг олиб бораётган бу кекса аёл қўлтиқтаёқларига суянганча (чамаси, оёқлари ана шу “жанглар” туфайли шу холга келган бўлса, эҳтимол…), газета корпусига кириб кетаркан, ҳамма эркаклар қатори менинг ҳам ғамимни (қанақалигини ўзим ҳам билмасам-да) еяётгани учун, бу мажруҳ, аммо фаол журналист аёлга нисбатан каминаларида ғаройиб бир ҳурмат уйғонгандек бўлганди…\nСиз эрни асрангиз ҳар недан ортиқ,\nКўзнинг қорачиғин асрагансимон.\nҲаёт инъом этган бу улуғ тортиқ,\nЧевара кўришга етолсин омон!\nТўлқин Эшбекнинг коса таги ним коса шаклидаги бундай шеърларини ўқиб, устоз адабиётшунос Умарали ака Норматовнинг “Жўшқин табассум мавжлари” сарлавҳали кириш сўзларидаги ушбу жумлаларга қўшилмасдан илож йўқ: “Мазкур китоб бугунги адабиётимизда нисбатан оқсаброқ турган соҳа – ҳажвчиликда умидли бир истеъдод соҳиби шаклланиб келаётганидан далолат бериб турибди. Ҳажвий шеърларидаги ютуқлар ҳам, кам-кўстлар ҳам, аввало бу истеъдод эгасининг журналистика майдонидан чиққанлиги билан изоҳланади”. Ҳақ гаплар. Тўлқиннинг иши бевосита ёшлар билан алоқадорлигини “ёшлар билан бирга юрсанг ёшарасан” ибораси ила алқагим келади-ю, аммо ёшларнинг ҳам ёшлари бор-да. Тўлқиннинг қўлига “эти сизники, суяги бизники” қабилида таълим олган ёшлардан кўра кўпроқ “оппоқ қўнғизлару”, “юмшоқ типратиканлар”, дунёқараши ҳам шунга кўра қотиб бўлган ёшлар келади-ки, бу ҳолат қанқалигини унинг “Устоз ва талаба ҳангомаси» шеърида яққол кўришимиз мумкин (54-56 бетлар). Бугунги ёшлар, не ажаб-ки, “аввалгиларга ўхшамас” (Алишер Навоий).\nОлмас баъзи талаба.\nТескари иш қилганини\nЎзича дер – ғалаба!..\nҲар ким азада ўз дардини айтиб йиғлайди, деганларидай, Тўлқиннинг мана шу шеъри яқингинада сал-палгина танилиб қолган ўттиз ёшлардаги бастакор-гитарачи йигит билан бўлган муҳосабамиз, тўғрироғи унинг монологи ва менинг аҳён-аҳёнда сўз қўшишга журъат эта олганим шарҳидир. Хуллас, бу “бастакор”чи севги ҳақида олди-қочди шеъру қўшиқларни ёқтирмаслигини айтган заҳоти унга бўлган ҳурматим ачитқи қўшилган хамирдай кўпчиб кетди. Аммо, кейинги гаплари унга бўлган ихлосим пуфагида тешик ҳосил қилиб, тезда шалвирашга юз тутди. “Сиз “Қарғалар “ қўшиғини (?!) эшитган бўлишингиз керак. Кўпчилик бу қўшиқни…” / “Ҳандалак ҳақдагими?.. (қора ҳарфлилар каминаники-муал.”/ “Қанақа “Ҳандалак”? Улар қизиқчилар-ку! Мен “Қарғалар” деган қўшиқни айтяпман…“ / “Ҳандалак бўйлик…” / “Яна ҳандалак дейсиз-а! “Қарғалар учса” деган қўшиқни айтяпман. Мен умуман қизиқчиларни, ҳазил шеърларни ёмон кўраман!..” / “Ўша қўшиқда “ҳандалак бўйликкинам” деган…” / “Уффф, мунча ҳандалакка ёпишиб олдингиз! У ерда сира бунақа жойи йўқ… Хулласи, Россияга жўнатилган “қулоқ”лар мана шу қўшиққа ўтирволиб йиғлашган. Бугунги ёшлар эса унга дик-дик этиб ўйинга тушади. Аслида йиғлаш керак…” / “Аммо, улар бу қўшиқни айтиб, кўнгилларини ёзишган бўлишлари ҳам мумкин-ку..”/ “Қанақа кўнгил ёзиш. Улар уйларидан олисда, қиш, совуқ. Кимни кўнглигига кўнгилхушлик сиғади?” / “Аммо, улар бу қўшиқни айтиб, ўйин тушишган бўлишлари…” / “Йўқ, сиз билан гапимиз келишмади. Мен тоғдан келсам, сиз боғдан келяпсиз. Хайр, менинг вақтим йўқ бекорчи гапларга. Ҳар соатим фалон пул туради…”\nМана Тўлқиннинг мазкур шеърида тилга олган “талабаси”га типик мисол. Бу ўттиз ёшлардаги кибрдан шишиб кетган вужуд қаршисида қандайдир “хира доғ”мас, ўзидан беш-ўн кўйлакни кўп йиртган, икки баробар ёши улуғ, бунинг устига шоир турганини кўра олмаганидан, бировнинг фикрини охиригача эшитишга тоқати етмаслигидан, кўзлари фақат ўзига ўхшаб, пуфакдек шиширилган имижи пардаси билан тўсиб қўйилганидан кейин, унга ва шундайларга ачинишдан бошқа нимаям қила олардингиз? Бунақалар ҳақида, “порблема в себе” (муаммоси ўзи билан) дейишади. Чўнтагимдан ўн йиллар олдин тушиб қолган “шпаргалка”ни топиб олиб, ўзимга ўқиб бермоқда (худди отасига қандай севишни ўргатаётган ўғилдай). Шунчалар эринчоқ-ки, ўша “шпаргалка”ни охиригача ўқиб ҳам кўрмаган…\nАгар одамлар мусофирчиликда фақат ўтириб олиб, шўҳ қўшиқларга ҳам йиғлаб ўтиришса, тирикчилик, бандачилик нима бўлади? “Бебандали тириклик шармандаликдир” (“Зиндаги бебандаги – шармандаги”) (Жалолиддин Румий).\nАмерикани ўзлаштирган ирландлар, инглизлар, испанлар йиғлаб ўтиришганида, ўша ерларда келгиндилигича қолиб кетишарди. Хитойликлар, ҳиндистонликлар ҳозир бутун дунёни ўз диаспоралари билан эгаллаб олишаёттганида йиғи-сиғини қурол қилишганми? Ажодларимиз ўн минг йилча олдин Сибирдан Ўрта Осиёни ўзлаштиргани тушиб келганида, “совуқ ўлкалар фарзанди” бўлмишлар бу ерларнинг саратонида ўзларининг ёз кунлари искабтопарлар ғужғон ўйнайдиган тайгаларини, Энасойу Бойкўлларни эслаб, фақат йиғи-сиғи қилганмикин? Ҳозир Россия ва бошқа юртларда “Фарғона”, “Ғиждивон”, “Бухоро”, “Ўзбекистон” каби юртимизнинг юзлаб бошқа топоним номлари билан аталган ресторанлардаги овозкарнайлардан таралаётган “Ҳандалак бўйликкинам, сен унда зор-мен бунда зор”,– дея варанглатиб қўйилган қўшиқларга йиғлаб ўтиришмайди, ер тепиб ўйинга тушишади (чунки, ўзим ҳам бир неча йиллар ўша ёқларда “гестербайтерлик” қилганман ва ишниям, айшниям жойига қўйганмиз, зеро мусофир бўлмагунча мусулмон бўлмайсан. “Ўзга ер ва одамлар”нинг ўзи йўқ – ҳаммамиз Одам Атодан тарқалган наслдирмиз, бу дунёни тарк этганимизда ҳам ёт оламгамас, асл ватанимизга қайтамизким, “мусофирлик” тушунчаси жуда шартлидир. Одамнинг хамиртуруши тупроқданмас – шодлик ила муҳаббатдан иборатдир ва унинг мазмуни Аллоҳга бўлган ишқдир). Миллат руҳи ана шу кўтаринкилик-да! Ўзбекнинг кўзлари фақат ғам ёши учунгина яралмаган: “Кимдир чоҳ ичра ҳам айшини сургай, Кимдир чўққида ҳам ўтга келгай дуч…” (Абдулла Орипов). Пешонасига ғаму андуҳ битилган банда ўз уйида туриб ҳам ёғ ичида яйрамаган буйраклигича қолаверади, зеро “уйда тинчи бўлсин йигитнинг аввал…” (Яна Абдулла Ориповдан: умуман Абдулла ака шеър ёзмаган мавзу бормикин?!)\nМазкур манзумадан ўрин олган “Насимийнинг мангу зиёси” поэмаси ва “Сирдарё сеҳри” балладаси айнан туркигўй адабиёт билан боғлиқ. “Сирдарё сеҳри”да талабалик йиллари Мирзачўл пахтазорларидаги ҳашарчилик ойларида ўтган “мажолисун нафоис”да ёдга олинган адабиёту журналистика намоёндалари ҳамон қайси жабҳаларда жавлон уришмасин, замонавий ўзбек матбуоти ва маънавиятини тиклашдек эзгу мақсадлар йўлидаги ҳашарда камрбастадирлар:\nБошни силкиб деҳқонлар ҳам,\n…Салим Ашур сатрлари,\nТашна кўнгил тўларди…\nТўлқин Эшбекнинг “Ўзбекнинг ёмони бўлмайди” деб номланган бу кичкина китобида ана шундай катта гаплар, муаммолар мавжудким, уни топиб ўқинг. Китоб ҳолида уч минг ададда чиқарилган бу китобдан бебаҳра қолмай деганларга, унинг электрон вариантини муаллифнинг ижтимоий тармоқлардаги uchildiz.uz. да топиш қийинмаслигини ҳам эслатиб қўймоқчимиз.\nБу китобда қандай камчиликлар мавжуд? Бу ҳақда муҳтарам олимимиз Умарали акадан орттириб бир нарса дейишимиз мушкул: “У (яъни Тўлқин Эшбек) журналистика одами сифатида даврнинг долзарб масалаларини, оғриқли нуқталарини вақтида илғаб, ҳажв қилади, аммо ҳажвий ифода, талқин бобида журналистикага хос тезкорлик, бироз шошқолоқлик айрим ҳолларда унга панд бериб қўяди. Чинакам бадиият тезкорлик, айниқса, шошқолоқликни кўтармайди. Китобдаги айрим асарларида бунинг асорати сезилиб турибди…” Бу фикрлар ҳақиқат ойинасидир. Яна бир камчилик – китобнинг ғоят ихчамлиги. Кўпроқ мана шу руҳдаги шеърлар ёзилиши керак ва буни олтмиш ёш сари одимлаб кетаётган муаллифдан кутишга ҳақлимиз. Зеро, “…фурсат ғаниматдир, шоҳ сатрлар-ла, безамоқ чоғидур умр дафтарин (Ғафур Ғулом).\nМавлоно Муқимийга издошлик муборак, дўстим ва укам Тўлқин Эшбек!\nУсмон Носир номидаги мукофот совриндори\nNext story Истанбул аэропортидаги суҳбат (интервью)\nPrevious story Яхши қўшничилик ва абадий дўстлик муҳитидан халқларимиз мамнун


Ўзбекистоннинг асосий савдо ҳамкорлари - Россия, Хитой ва Қозоғистон\nРоссия, Хитой ва Қозоғистон 2012 йилда Ўзбекистоннинг энг йирик савдо ҳамкорлари бўлди.\nЖорий йил биринчи ярим йили натижаларига кўра, Ўзбекистон Давлат статистика қўмитаси маълумотларига кўра, бу уч давлат билан ўзаро савдо айланмасида ўсиш кузатилган.\nЎзбекистон ташқи савдо айланмасида Россиянинг ҳиссаси 29,5 фоизни ташкил қилиб, товар айирбошлаш 3,856 миллиард АҚШ долларга етган. Бу 2011 йилнинг бу даврига солиштирганда 28,6 фоизга кўпроқдир.\nИккинчи ўринда турган Хитой ҳиссасига Ўзбекистон ташқи савдо айланмасининг 12,3 фоизи тўғри келган ва товар айирбошлаш ҳажми 1,609 миллиард долларни ташкил қилган. Бу кўрсаткич ҳам ўтган йилгига солиштирганда 54 фоизга ошгани айтилмоқда.\nҚозоғистон билан товар айирбошлаш ўтган йилгига нисбатан 17,9 фоизга ошиб, 1,406 миллиард АҚШ долларига етган. Ўзбекистон ташқи савдо айланмасида қўшни республика ҳиссаси 10,7 фоизни ташкил қилган.\nДавлат статистика қўмитасига кўра, Ўзбекистон ташқи иқтисодий айланмаси умумий миқдори ўтган йилгига нисбатн 6,6 фоизга ошиб, 13,088 миллирад долларни ташкил қилган.


Помпеонинг хавотирларига жавоб: “Қўрқитишни яхши кўрадиганлар бор” - Zamin.uz\nРоссиялик вирусолог Виктор Зуев АҚШ Давлат котиби Майк Помпеонинг “Ўзбекистон ва Қозоғистон корнавирусга қарши тура олмаслиги” ҳақидаги баёнотига изоҳ берди.\nЎтган ҳафта матбуот анжуманида чиқиш қилган Майк Помео Хитойга қўшни бўлган Ўзбекистон ва Қозоғистон инфратузилмаси коронавирусга қарши туришга тайёр эмаслиги ҳақида айтганди. Унинг сўзларига кўра, Қўшма Штатлар бу масалада аллақачон 100 миллион доллар ажратган ва бундан кейин ҳам ушбу республикаларга фаол ёрдам беришда давом этади.\nРоссия табиий фанлар академиясининг фахрий вице-президенти, тиббиёт фанлари доктори, вирусолог Виктор Зуевнинг айтишича, АҚШ асоссиз равишда ваҳима кўтаряпти ва бўрттирилган кўрсаткичларни далил қилиб кўрсатяпти. Мутахассиснинг фикрича, қийин вазиятда қандай амал қилишни Ўзбекистон ва Қозоғистон яхши билади.\n“Мен улар (Ўзбекистон ва Қозоғистон) нима қилиш кераклигини ва нима қилишни ўзлари тушунади, деб ўйлаймане. Ниманидир ҳисоблаб ўтиришни, айниқса, бошқаларни қўрқитишни ёқтирадиганлар кўп. Фикримча, америкаликлар бу касалликни миллиардлаб одам юқтирса керак, деб ҳисоблаяпти. Аммо улар бу масалада вирусга қарши кўрилган барча чора-тадбирларни ҳисобга олмай мавзуга бурун тиқишяпти”, дейди у.\nЗуевнинг айтишича, бундай мавзуларда гапираётганда, хусусан, Хитой ҳукумати шу кунларда зарарланганлар сони камаяётганини айтиб турган вир вақтда кўпроқ далил келтириш лозим.\n“Бу жуда муҳим кўрсаткич. Бу касаллик чўққидан ўтиб бўлгани ва эпидемия қулашга қараб кетганини билдиради. Бундан хурсанд бўлиш керак”, дейди зуев.\nШу билан бирга мутахассис айни касаллик бўйича дори вакцинаси ишлаб чиқарилгани ҳақидаги баёнотларга холис ёндашиш кераклигига ва уч ой ичида уни ишлаб чиқиш имконсиз эканига урғу беради.\nСўнгги маълумотларга кўра, 2019 йил декабрда Хтойнинг Ухан шаҳрида тарқала бошлаган янги турдаги коронавирусдан умумий ҳисобда 73 335 киши зарарланган, 1 873 киши бу касаллик туфайли вафот этган. Айни пайтда 12 803 киши ундан бутунлай соғайиб кетган.\nАҚШ Хитой ва коронавирус қайд этилган мамлакатларга 100 млн доллар ажратади\nҚозоғистон коронавирусга қарши курашиш учун 9,2 миллион доллар ажратди\nПомпео Қозоғистонни АҚШ компаниялари билан ҳамкорлик қилишга чақирди\nПомпеонинг Лукашенко билан учрашувида нималар ҳақида сўз борди?


Йил давомида бир қатор хайрли ишларга қўл уриб келаётган «Динамо» клуби, хайр ва савоват ойи саналмиш муқаддас Рамазон ойида яна бир хайрли ишга қўл урди. Шанба куни клуб қароргоҳида ифторлик дастурхони ёзилди.\nУшбу хайрли тадбирда фахрий меҳмонлар қаторида Самарқанд шаҳридаги 10-сон Меҳрибонлик уйи тарбияланувчилари таклиф этилди. Ушбу тадбир ўтказилишидан мақсад, меҳрга ташна болаларга байрам ташкил этиб бериш билан бирга «Соғлом бола йили» давлат дастури асосида келажагимиз бўлмиш ушбу ўғил-қизларнинг спорт билан мунтазам шуғулланишлари учун спорт анжомлари билан таъминлаш эди. Маросимнинг биринчи қисмида Меҳрибонлик уйи тарбияланувчилари «Динамо» жамоаси аъзолари билан кўргазмали ўйин ўтказишган бўлишса, сўнг «Динамо» стадионида экскурсия ташкил этилиб, ўйингоҳда футболчилар билан бирга эсдалик учун суратга тушишди.\nТадбирнинг асосий қисми эса ифторлик дастурхони атрофида ўтиб, маросимда йиғилган фахрий меҳмонлар, клуб раҳбарлари ва футболчилар Меҳрибонлик уйининг 40 нафар тарбияланувчиларига футбол билан мунтазам шуғулланишлари учун спорт формалари ва эпикировкаларини совға қилишди. Шунингдек, «Динамо» клуби футболчилари дастхати ва рамзи туширилган футболка ва тўп топширилди.\n«Мен келажакда футболчи бўлиб етишишни орзу қиламан» - дея гап бошлади тадбирда иштирок этган 10 ёшли Давлатбек.\n«Севимли «Динамо» жамоамизнинг бизга бўлган эътиборидан бошимиз кўкка етди. Футболчиларга қарши ўйин ва «Динамо» стадионидан катта таассуротлар олдик. Совғалар ва мана шундай байрам учун ташкилотчиларга раҳмат айтамиз» - дейди Меҳрибонлик уйи тарбияланувчиси.\nМаросим сўнггида эса ўтганлар ҳақига тиловат қилиниб, дуога қўл очилди. Ўз навбатида болалар уйи ва клуб футболчилари ўртасида мана шундай учрашувларни тез-тез ташкил этиш бўйича келишиб олинди.\nЎқилди (марта): 1967. Киритилган сана: 2014-07-27 12:49:43.


Исломда ҳайвонларга муносабат – .:: Xadicha.uz\nИсломда ҳайвонларга муносабат\nАтрофимиздаги барча ҳайвонларни инсонларга бўйсиндириб қўйган Аллоҳга ҳамд бўлсин! Уларни асрашга, авайлашга буюрган Пайғамбаримиз соллаллоҳу алайҳи ва салламга дуруду салавотлар бўлсин!\nАллоҳ таоло инсонни ер юзига халифа қилиб, уни барча мавжудот узра ҳоким айлади. Баъзиларини миниб юради, баъзиларини гўштини ва сутини истеъмол қилади. Қуръони каримда Аллоҳ таоло шундай марҳамат қилади: «Ахир, Биз улар учун ўз қўлларимиз-ла қилган нарсалардан чорваларни яратиб қўйганимизни кўрмайдиларми?! Бас, улар ўшаларга молик(эга)дирларку! Биз уларга ўша (ҳайвон)ларни бўйсиндириб қўйдик. Бас, улардан маркаблари бор ва улардан ерлар. Улар учун ўшаларда манфаатлар ва ичимликлар бор. Ахир, шукр қилмайдиларми?!» (Ясин сураси, 71-оят).\nОяти каримада Аллоҳ таоло инсонларга биринчи чорва ҳайвонларни яратганини эслатди. Инсоннинг энг яқин кўмакчилари чорва ҳайвонлари. Иккинчидан, ҳайвонларни Аллоҳ таоло инсонларга бўйсиндириб қўйганлигини эслатяпти. Инсон ўзидан бир неча баробар катта ва қувватли бўлган от, эшак, ҳачир, туя, фил каби жониворларни бемалол бошқариб кетаётганлигига шукр айтиши керак. Шунинг учун Пайғамбаримиз соллаллоҳу алайҳи ва саллам уловга минаётганларида дуо қилар эдилар. Учинчидан, уларнинг гўштини инсонлар учун таом қилиб берганини эслатди. Чорва ҳайвонлари қўй, эчки, сигир, от, туя кабиларнинг гўштларини инсон деярли ҳар куни ейди. Дарҳақиқат, энг ширин таомлар таркибида гўшт бўлганларидир. Қолаверса, ҳайвонларнинг сутлари ва улардан тайёрланган маҳсулотлар ҳам инсонлар учун манфаатлидир.\nҲайвонот олами инсон манфаати учун яратилгани улардан хоҳлаганича фойдаланади, дегани эмас. Динимиз бу борада ҳам адолатли ўлчовларни белгилаб қўйган, яни ҳайвонот оламидан тўғри фойдаланиш, маҳсулотларидан эҳтиёжга кўра манфаат олиш, зарурат бўлгандагина ов қилиш ва ҳоказо. Ҳадиси шарифда: «Бирор киши чумчуқни сабабсиз ўлдирса, у қиёмат куни Аллоҳга: «Эй Парвардигорим, бу киши мени ноҳақ ўлдирди, бундан унга ҳеч қандай фойда йўқ эди», деб шикоят қилади», дейилади (Имом Насоий ривояти).\nҲайвонларга нисбатан меҳр-шафқатли бўлиш инсоннинг охиратда ҳам баланд даражаларга эришишига сабаб бўлади. Абу Ҳурайра розиёллоҳу анҳудан ривоят қилинади. Расулуллоҳ соллаллоҳу алайҳи ва саллам марҳамат қиладилар: «Бир киши йўлда кетаётиб қаттиқ ташна бўлди. Йўлида бир қудуқ кўриб қолди ва унинг ичига тушиб сувидан ичди. Қудуқдан қайтиб чиққан пайтида бир ит ташналигидан ҳансираб нам тупроқни ялаётганини кўрди. Бу бечора ҳам менга ўхшаб чанқабди, деб ўйлади ва қайта қудуққа тушиб маҳсисига сув тўлдириб чиқиб итга ичирди. Унинг қилган иши Аллоҳ таолога хуш келиб, гуноҳини кечирди», дедилар. Шунда саҳобийлар: «Ё Расулуллоҳ, ҳайвонларга қилган яхшилигимиз учун ҳам бизга савоб бўладими?» деб сўрашди. Расулуллоҳ соллаллоҳу алайҳи ва саллам: «Ҳар бир жонлида шундай ажр бор», деб жавоб бердилар.\nАксинча, ким ҳайвонларга зулм ўтказса, азоб берса, ундай одамлар охиратда қаттиқ азобга дучор бўлади. Расуллуллоҳ соллаллоҳу алайҳи ва саллам: “Бир хотин мушукни очликда сақлаб ўлдиргани учун дўзахга тушди. Худо билсин, бу мушукни қамаб қўймаганингда на таом на сув бермадинг ёки ердаги ҳашоратлардан тутиб ейиши учун қўйиб юбормадинг, деб азобланса керак дедилар (Имом Бухорий ривояти).\nДемак, ҳайвонларга нисбатан фақат манфаат юзасидан яхши муносабатда бўлмаслиги керак. Табиатга яхши муносабатда бўлиш динимиз ва одамийлик шартларидандир.\nХадичаи Кубро аёл-қизларўрта махсус\nислом таълим муассасаси4-курс талабаси


Қирғизистонда 1.5 ёшли қизалоқ ўгай отасининг зўравонлиги қурбони бўлди\n16:20 / 14.09.2015\nЖалолобод вилоятининг Сўзоқ туманида истиқомат қилувчи 34 ёшли эркак, орадан 2 йил ўтиб, ўгай қизини ўлдирганлигини тан олди. Бу ҳақда Turmush нашри хабар бермоқда.\n2013 йилнинг март ойида Сўзоқнинг тоғли қишлоқларидан бирида 1.5 ёшли Раяна исмли қизалоқ ўлдирилган эди. У 2011 йилда туғилган бўлиб, 2 ёшга тўлиб улгурмай ўгай отасининг зўравонлиги оқибатида ҳалок бўлган эди. Орадан 2 йил ўтиб, эркак ўз жиноятини тан олди ва қизни қаерга кўмганлигини кўрсатди. 11 сентябрь куни қизнинг танаси эксгумация қилинди.\nАйтилишича, эркак қизалоқни маст ҳолда ўлдириб қўйган.\n“Бир куни ишдан қайтганимда, Олмагул (қизнинг онаси) қизалоқ жонига текканлигини айтди ва уни қўрқитишни сўради. Мен уни олиб ўчоқ ичига тиқиб қўйдим. Қайтиб чиқарганимда, қизнинг боши куйган бўлиб, у тинимсиз йиғларди. Шунда мен уни ўчоқ плитасига ўтқазиб қўйдим. Унинг иштони куйиб, танасига ёпишиб қолди. Биз унга қараб, тузатиб олдик. Орадан 10 кун ўтгач, мен маст ҳолда уйга келиб, уни антенна сими билан 5-6 марта урдим. Мен уни тинчлантиришга ҳаракат қилдим, тинчланмагач, икки марта тарсаки туширдим. Шундан сўнг у хушини йўқотди, 15-20 дақиқадан сўнг эса оёқ-қўли қимирлашдан тўхтади, танаси совуб қолди”, - ҳикоя қилиб берди эркак.\nАйтилишича, у рафиқасини қўрқитиб, жиноятни фош қилмасликни талаб қилган. Орадан вақт ўтиб, улар ажрашиб кетишган ва бошқа оила қуришган.


Балоғатга етган йигит-қизлар одоби - Hidoyat.uz\nАсосий саҳифа Мақолалар Балоғатга етган йигит-қизлар одоби\nАксинча, бу таълимотлар вақтида етказилмаса, нопоклик фарзанд учун оддий ҳолга айланади. Секин-аста қалби қотиб, имонига зиён етади. Шу боис ушбу мавзуга доир фиқҳий масалаларни баён қиламиз:\nИмом Аҳмад ва Имом Насоий (раҳматуллоҳи алайҳ) ривоят қилади: Хавла бинти Ҳаким Набий (соллаллоҳу алайҳи ва саллам)дан эркаклар тушида кўрган нарсани аёл киши кўргани ҳақида сўради. У зот: “Нозил бўлмагунча ғусл вожиб бўлмайди, худди эркакларда ҳам нозил бўлмагунча ғусл вожиб бўлмаганидек” , дедилар.\nНабий (соллаллоҳу алайҳи ва саллам)дан тушида эҳтилом бўлган аёл ҳақида сўралди. Шунда: “Агар сувни кўрса, ғусл қилсин”, дедилар (Имом Насоий ривояти).\nИккинчиси, ўғил ёки қиз бола уйғонганидан сўнг кийимида намлик кўрса, эҳтиломни эслай олмаса ҳам, унга ғусл қилиш вожиб бўлади.\nНасоийдан бошқа беш муҳаддис ривоят қилади: Ойша (розияллоҳу анҳо) Расулуллоҳ (соллаллоҳу алайҳи ва саллам)дан эҳтилом бўлганини эслолмаган, аммо кийимида намлик кўрган киши ҳақида сўради. Шунда: “Ғусл қилади”, дедилар. Эҳтилом бўлган, аммо намликни кўрмаган киши ҳақида сўради. “Унга ғусл лозим эмас”, дедилар. Умму Сулайм: “Уни (намликни) кўрган аёлга ғусл вожиб бўладими?” деди. “Ҳа, албатта, аёллар эркакларнинг ярми”, дедилар.\nУчинчиси, маний шаҳват билан отилиб чиқса, ғусл вожиб бўлади.\nИмом Аҳмад, Ибн Можа ва Имом Термизий ривоят қилади: Ҳазрат Али (каррамаллоҳу важҳаҳу) айтади: «Мен мазий кўрган эдим. Набий (соллаллоҳу алайҳи ва саллам)дан сўрадим. У зот: “Мазийда таҳорат олинади, манийда ғусл қилинади”, дедилар».\nТўртинчиси, “ҳашафа”, яъни эркак жинсий аъзосининг бош қисми аёл жинсий аъзосига кириши ҳар иккисига ғуслни вожиб қилади.\nАбдуллоҳ ибн Ваҳбнинг “Муснад” асарида келтирилади: Расулуллоҳ (соллаллоҳу алайҳи ва саллам): “Агар икки жинсий аъзо учрашса ва ҳашафа ғойиб бўлса, маний чиқадими ёки йўқми, ғусл вожиб бўлади”, дедилар.\n“…то покланмагунларича, уларга яқинлашмангиз!..” (Бақара сураси, 222-оят).\n“ط”– ҳарфи ташдидли ўқилганида “ғусл қилгунича” деган маънони англатади.\nИмом Бухорий ҳазрат Ойша (розияллоҳу анҳо)дан ривоят қилади: Фотима бинти Ҳубайш истиҳоза бўлар эди. Пайғамбаримиз (соллаллоҳу алайҳи ва саллам)дан бу ҳақда сўради. У зот: “Бу (қон) томир бўлиб, ҳайз эмас. Агар ҳайз келса, намозни тарк қил, агар ҳайз тугаса, ғусл қил ва намоз ўқи”, дедилар. Ҳайзга қиёсан нифосдан кейин ҳам ғусл қилиш собит бўлди.\nИстиҳоза – уч кундан кам ёки ҳайзнинг ўнинчи кунидан сўнг ва нифоснинг қирқ кунидан сўнг зоҳир бўладиган қон.\nҒуслнинг фарзлари. Оғизни чайиш; бурунни ачиштириб сув билан чайқаш; бутун баданга сув етказиб, ишқалаб ювиш. Аллоҳ таоло бундай дейди:\n“…Агар жунуб бўлсангиз, обдон покланингиз (чўмилингиз)!..” (Моида сураси, 6-оят).\nЖаноб Сарвари олам (алайҳиссалом) айтганлар:\nИмом Абу Довуд ва Имом Термизий ривоят қилади: Набий (соллаллоҳу алайҳи ва саллам): “Ҳар бир соч толаси ости нопокдир, бас, сочни намланглар ва юзни ювинглар”, дедилар.\nБу ҳақда “Олти китоб” соҳиблари ривоят қилади: Ибн Аббос (розияллоҳу анҳу)дан Маймуна онамиз (розияллоҳу анҳо) айтади: “Расулуллоҳ (соллаллоҳу алайҳи ва саллам) жанобатдан ғусл қилаётганларида қўлларини уч марта ювдилар. Кейин идишдан сув олиб, чап қўллари билан аврат аъзоларини покладилар. Сўнг чап қўлларини ерга урдилар ва қуритдилар, таҳорат қилдилар. Бошларига уч ҳовуч сув қуйдилар, ҳар ҳовучда икки кафтлари сувга тўлди. Кейин айрим аъзоларини ювдилар. Охирида бошқа ерга ўтиб оёқларини ювдилар”.


Халқ қабулхонаси ёрдамида эҳтиёжманд оилага соғин сигир берилди - zarnews.uz\nХалқ қабулхонаси ёрдамида эҳтиёжманд оилага соғин сигир берилди\nОқдарё тумани Мустақиллик маҳалласида яшовчи Зафар Ачиловнинг хонадонида яқинда икки нафар эгизак фарзанд дунёга келган. Бу, албатта, оила учун катта қувонч. Аммо ижтимоий кўмакка муҳтож оила бу гўдаклар парвариши ва рўзғор юкидан бироз қийналди. Шу сабабли улар бир бош соғин сигир сўраб турли идораларга мурожаат қилди. Аммо улар “Имконият бўлиши билан ёрдам қиламиз” деб ваъда беришди, холос.\nОила вакилларининг тумандаги Халқ қабулхонасига мурожаатидан сўнг, бу масалага Президентнинг Самарқанд вилоятидаги Халқ қабулхонаси бош қўшди. Ҳомий жалб қилинган ҳолда З.Ачилов хонадонига бузоғи билан соғин сигир келтириб берилди.\nВилоят Халқ қабулхонаси мудири М.Турдиев ушбу оила ҳолидан хабар олди ва уларга зарур ижтимоий ёрдам кўрсатилди.\n– Одамлар дарду ташвишларини ўйлаб яшаш одамийликнинг энг олий мезонидир, деган қараш Халқ қабулхоналари фаолиятининг асосини ташкил этади, – дейди Ўзбекистон Республикаси Президентининг Оқдарё туманидаги Халқ қабулхонаси мудири Алишер Эгамбердиев. – Ҳар бир мурожаатга, мурожаатчига ана шу нуқтаи назардан келиб чиқиб, муносабатда бўламиз. Ҳар бир масалани имкон қадар, қонун доирасида ижобий ҳал этиш асосий мақсадимиз ҳисобланади. Шунинг учун ҳам йил бошидан қабулхонамизга жисмоний ва юридик шахслардан келиб тушган 1524 мурожаатнинг 1219 таси қаноатлантирилди, 259 мурожаат юзасидан тушунтириш бердик, 46 таси айни пайтда ўрганиш жараёнида.\nМурожаатлар таҳлил қилинганда, афсуски, энг кўпи - 226 таси моддий ёрдам сўралганлари бўлди. Албатта, бунинг ҳаммасини ҳам қаноатлантириш имконсиз. Чунки моддий ёрдам ажратишнинг ҳам ўз тартиб-қоидаси, меъёри бор. Шу асосида бу тоифадаги мурожаатлар кўриб чиқилмоқда. Кредит олиш, уй-жой ва ер ажратиш, ишга жойлаштириш, коммунал тўловлар масалалари бўйича мурожаат қилувчилар ҳам кўп бўлди ва барча масалалар белгиланган тартибда кўриб, ҳал этилмоқда.\nМисол учун, туманнинг Пичоқчи қишлоғида яшовчи Ахтамхон Кенжаев 2019 йилда ўз маблағи ҳисобидан “Пичоқчи тонг юлдузчаси” нодавлат мактабгача таълим муассасаси ташкил этгани, аммо боғчага мебель жиҳозлари олиш мақсадида уч йилдан буён имтиёзли кредит ололмаётгани ҳақида мурожаат қилди. А.Кенжаевнинг мурожаати тегишлилиги бўйича “Микрокредитбанк” Лойиш филиалига юборилди ва қисқа вақт ичида унга 216 миллион имтиёзли кредит ажратилди.\nХалқ қабулхоналарида ҳудуд раҳбарларининг қабулларини ҳам ўтказиш белгиланган. Мазкур тартиб асосида йил бошидан буён Оқдарё тумани Халқ қабулхонасида туман сектор раҳбарлари ва бошқа мутасаддилар томонидан 74 марта қабул ташкил этилиб, 1651 нафар фуқаронинг мурожаати эшитилган. Бу мурожаатларнинг 1143 таси қаноатлантирилган.\nАҳоли мурожаатлари билан ишлашда ҳамма ташкилот, ҳамма раҳбар ҳам бирдек масъулият билан ёндашмайди. Бунинг оқибатида одамлар давлат идораларидан, раҳбарлардан норози бўлади. Ана шундай мутасаддилар, мурожаатлар билан ишлашда камчиликларга йўл қўйган шаҳсларни жавобгарликка тортиш бўйича Оқдарё туманидаги Халқ қабулхонаси томонидан йил бошидан буён 44 та тақдимнома ва таклифлар берилган. Натижада 11 нафар шасхлар интизомий, 9 нафари маъмурий жавобгарликка тортилган.


Япония минтақага берадиган ёрдами бесамар кетишидан хавотирда\n4 март куни Тошкентда Марказий Осиё давлатлари ва Япониянинг юқори лавозимли вакиллари иштирокида “Марказий Осиё + Япония” форматида йиғилиш ўтказилди.\nЙиғилишда Марказий Осиё давлатлари ташқи ишлар вазирларининг ўринбосарлари, Япония ташқи сиёсат маҳкамасининг Европа бюроси бош директори ўринбосари Кендзи Шинода қатнашди. Шунингдек, унда Туркманистоннинг Ўзбекистондаги элчиси кузатувчи сифатида иштирок этди.\nЙиғилишда минтақавий ҳамкорлик доирасида терроризм ва наркотиклар тарқалишига қарши курашиш, қашшоқликни бартараф этиш, атроф-муҳит мусаффолигини сақлаш, ташқи савдо, транспорт коммуникациясини ривожлантириш, сув ва энергетика ресурсларидан фойдаланишни такомиллаштириш борасида мулоқотлар бўлди.\nЯпония томони ўзининг Марказий Осиё ҳамкорлиги ташкилоти доирасидаги иштирокини такомиллаштириш учун сиёсий мулоқот, минтақавий ҳамкорлик, бизнесни ривожлантириш, интеллектуал мулоқот ҳамда кадрлаш алмашиш йўналишларида иш олиб боришни таклиф эди.\nЙиғилиш иштирокчилари бу таклифни қўллаб-қувватлади.\nЎзбекистон Ташқи ишлар вазирлиги МДҲ бошқармаси бошлиғи Фарҳод Ҳакимовнинг сўзларига қараганда, Президент Ислом Каримовнинг минтақада умумий бозор ташкил этиш ташаббуси бугунги кунда амалга оша бошлади. Марказий Осиё ҳамкорлик ташкилотига аъзо давлатлар томонидан тузилган ҳукуматлараро ишчи комиссия айни пайтда умумий бозор концепциясини ишлаб чиқмоқда. Жорий йилнинг биринчи ярмида бу борада ҳужжатлар имзоланиши кутиляпти.\nЯпония вакили Кендзи Шинода Ўзбекистон раҳбарининг умумий бозор яратиш ва Қозоғистон раҳбарининг Марказий Осиё давлатлари иттифоқини тузиш ғоялари уйғун эканини таъкидлаб, Кунчиқар мамлакат бу борада аниқ таклифлар киритилишини исташини билдирди.\n“Япония Марказий Осиё давлатларидаги лойиҳаларни амалга оширишга ҳар доим ёрдам бериб келган ва бундан кейин ҳам шундай бўлади”, - деди К.Шинода\nҚозоғистон ташқи ишлар вазири Асқар Шокиров Марказий Осиёда интеграциялашув жуда муҳим экани, агар мамлакатлар ўртасидаги тўсиқлар олиб ташланмаса, борди-келди эркинлаштирилмаса, бу жараён оғир кечишини билдирди.\nҚирғизистон ташқи ишлар вазири ўринбосари Эркин Маматқулов Япония истаётган йўналишлар бўйича ишлаш учун бир неча таклифлар киритди ва мулоқотлар жараёнида билдириладиган таклифларни амалга ошириш учун ишчи гуруҳ тузилиши лозимлигини қайд этди.\nТожикистон ташқи ишлар вазири ўринбосари Салоҳиддин Насриддинов ўз мамлакатида қашшоқликка қарши курашиш учун махсус давлат дастури ишлаб чиқилганини, бу дастур Япония томонига тақдим этилганини айтди.\nЯпония Ўзбекистон, Тожикистон, Қирғизистон чегараларида кўмилган миналарни тозалашда ёрдам беражагини маълум қилди.\nК.Шинода Марказий Осиё давлатлари ўртасида ҳақиқий иттифоқ бўлмаса, Япониянинг минтақага кўрсатадиган барча ёрдами бесамар кетишини таъкидлади.


Ярим йиллик якунига кўра раҳбарларнинг лавозимига муносиблиги масаласи кўрилади\nМинтақа раҳбари Жансейит Туймебаев раислигида вилоят ҳокимлигининг навбатдаги селектор йиғилиши ўтди. Унда 2017 йил 1 июнгача вилоятни ижтимоий-иқтисодий ривожлантириш натижалари, бюджетнинг ижроси ҳамда “Нурли йўл” дастури бажарилишининг бориши муҳокама қилинди.\nЙиғилишдаги дастлабки масала – 2017 йил 1 июнгача минтақанинг ижтимоий-иқтисодий ривожи якунлари хусусида вилоят иқтисодиёт ва бюджетни режалаштириш бошқармаси бошлиғи Арман Сабитов маъруза қилиб, соҳада бажарилган ишлар ҳақида ҳисобот берди. Унинг айтишича, йилнинг дастлабки 5 ойи давомида саноат ишлаб чиқариш ҳажми 307,1 млрд тенгени ташкил этган, яъни ўтган йилнинг шу даврига нисбатан 0,8 фоизга пасайган. Бу вилоятда уран ишлаб чиқаришнинг 4,4 фоиз камайиши туфайли содир бўлган. Қишлоқ хўжалигида жами 112,8 млрд. тенгелик маҳсулот олинган, ўтган йилнинг шу даврига нисбатан 2,2 фоизга ортган. Шу билан бирга тегишли даврда вилоятимизга 137,5 млрд. тенге сармоя жалб этилган, бу ўтган йилнинг шу даврига нисбатан 46,4 фоиз кўпдир.\nШимкентда нефтни қайта ишлаш заводини янгилаш ишлари, Байдибекда питомник барпо этиш ва Тулкибош тумани Састўбе цемент заводи цехларини кенгайтириш эвазига сармоя миқдори кўпайган бўлса, Арис (28,7 фоиз), Кентов (54,7 фоиз), Қазиғурт (71,8 фоиз), Мақтаарал (56,7 фоиз), Ўтрор (59,2 фоиз), Сариоғоч (80,3 фоиз), Тўлебий (96,5 фоиз) ва Чордарада (36,6 фоиз) бу кўрсаткич анча пасайган.\nЙиғилишда кўрилган иккинчи масала – 2017 йил 1 июнгача вилоят бюджетининг ижроси. Маълумотга кўра, маҳаллий бюджетга тушадиган солиқлар ва бошқа тушумлар режаси 110,6 фоизга (ўтган йилнинг шу давридагидан 4,6 млрд. тенге ортиқ) бажарилди. Бу ўтган йилга нисбатан 3 млрд. тенге ортиқ демак. Шу билан бирга, туман ва шаҳарларда 5,4 млрд. тенге ўзлаштирилмай қолган. Ўрнида харжланмаётган 3 млрд. тенге маблағ вилоят соғликни сақлаш, қишлоқ хўжалиги, қурилиш ва тадбиркорлик, индустриявий-инновациявий тараққиёти бошқармаларига тегишли экан.\nМинтақа раҳбари ҳар бир масъул мутасаддидан саволига жавоб олиб, ўзлаштирилмаган маблағнинг асосий қисми давлат хариди жараёнининг дуруст ўтмаганига боғлиқлигини эслатди. Шунга мувофиқ, Ж. Қансейитули барча дастур маъмурларига, туман, шаҳар ҳокимларига ҳамда вилоят ҳокими ўринбосарлари раҳбарлик қиладиган соҳалар бўйича режаланган маблағнинг тўлиқ ўзлаштирилишини назоратга олишни, шунингдек, бюджет маблағини сифатли ва белгиланган муддатда ўзлаштириш бўйича аниқ чоралар кўришни топширди. Шунингдек, етакчилик қиладиган соҳалар бўйича қурилаётган иншоотлар сифатига жиддий эътибор қаратишни юклади.\nМажлисдаги учинчи масала – “Нурли йўл” дастурининг бажарилиши эди. Маълумотларга кўра, қатор туман, шаҳарлардаги таълим масканларининг қурилиши муддатидан кечиккан ёки сифати талаб даражасида бўлмаса-да, қабул қилиб олинган. Шу масалага эътибор қаратган Ж. Туймебаев Қазиғурт ва Сайрам туманларида рўй берган воқеаларни мисол қилиб келтирди. Масалан, Қазиғуртда иккита 300 ўринли мактабнинг қурилиши кечикса, Сайрамдаги таълим масканларида қурилиш меъёрлари бузилган.\n– Сизлар иш битгач, камчиликларни аниқлаяпсиз. Нуқсонларни вақтида айтиб, унга йўл қўяётган қурилиш компанияларидан воз кечиш зарур. Агар шу тарзда иш юритса, қурилиш иншоотлари уларга берилмайди. Экспертлар, туман раҳбарлари, қурилиш бўлимидагилар камчиликларни вақтида аниқлаб, қурилиш сифатини назорат қилишлари керак. Ижтимоий иншоотларнинг қурилиши қанчадан-қанча оилаларга, болаларга қувонч бахш этади. Масъулиятсиз компанияларнинг иши туфайли эса, халқ азият чекади, – деди вилоят ҳокими.\nЙиғин сўнггида мажлис раиси айтилган камчиликлар ва танқиддан тегишли хулоса чиқариб, натижали иш юритишни топширди.\nВилоят ҳокимининг матбуот хизмати., 2017-06-27, 19:32 164


UzNews - “Тонировка” учун рухсатномани арзон олиш имконияти яратилди\n15 сен 2021, 14:41\nЯИДХП “тонировка” учун рухсатнома беришни йўлга қўйди. Энди тегишли рухсатномани 10 фоиз чегирма билан олиш мумкин.\nТергов департаменти / Иллюстрация\nЖорий йил 1 октябрдан автотранспортлар ойналарининг тусини ўзгартиришга (қорайтиришга) рухсатнома бериш бўйича давлат хизмати фақат Ягона интерактив давлат хизматлари портали (ЯИДХП, my.gov.uz) орқали кўрсатилиши ҳақида хабар бергандик.\nЯИДХП бугун, 15 сентябрдан рухсатнома бериш хизмати жорий этилганини маълум қилди. Эндиликда автотранспорт ойналари тусини ўзгартиш учун рухсатномани онлайн олишда 10 фоиз чегирма ҳам берилади. “Тонировка”нинг нархи орқа ён ойналар учун 135 минг сўм (юридик шахслар учун 270 минг сўм), олд ва орқа ён ойналар учун эса 1 миллион 300 минг сўмга арзонлашди. Шунингдек, автотранспорт ойнасига стикер мажбурий равишда ёпиштирилмайди.\nЯИДХП орқали рухсатномани қайта расмийлаштириш имконияти ҳам яратилган. Қайта расмийлаштиришда – автотранспорт воситаси иккиламчи бозордан сотиб олинганида, автотранспорт воситасининг рўйхатдан ўтган гувоҳномаси мулкдори ёки давлат рақам белгиси ўзгарган ҳолларда автотранспорт воситасига расмийлаштирилган “тонировка” рухсатномасига онлайн тарзда бепул ўзгартиришлар киритиш мумкин.\nШунингдек, ойналарни тусини ўзгартиришга берилган рухсатномани қайта расмийлаштириш электрон давлат хизмати жорий йилнинг 1 октябрь кунидан ишга туширилиши режалаштирилган. Қайд этилишича, хизмат синов тариқасида ишга туширилган.\nБерилган чегирма бўйича "тонировка" нархи:\n— Oрқа ва ён ойналар - 1 млн 102 минг 500 сўм (умумий қиймати 1 млн 225 минг сўм);\n— Oлд ва ён ойналар - 11 млн 25 минг сўм (умумий қиймати 12 млн 250 минг сўм).\nЭслатиб ўтамиз, ўтган йилнинг октябрида орқа ён ойнани тонировка қилиш нархи арзонлаштирилганди.


Маънавияти юксак ёшлар буюк келажакни бунёд этади\nМиллий тикланишдан миллий юксалиш босқичига ўтиб, тараққиёт йўлидан дадил одимлаётган Ўзбекистон Республикасида бугунги кунда улкан иқтисодий ўзгаришлар амалга оширилаётгани ҳеч биримизга сир эмас.\nКейинги пайтда қонунчилигимизда қабул қилинган кўплаб турли норматив-ҳуқуқий ҳужжатлар халқимизнинг, айниқса, ёшларнинг турмуш даражасини юксалтиришга, уларни жамиятнинг фаол иштирокчисига айлантиришга имкониятлар очиб беришга қаратилган.\nМактабгача таълим, ўрта мактаб, касб-ҳунар таълими ва олий таълим босқичида рўй бераётган ислоҳотлар, жумладан, иқтидорли ёшларни қўллаб-қувватлаш мақсадида Президент, ижод ва турли фанларга ихтисослаштирилган мактабларнинг ташкил қилиниши; касб-ҳунар таълимининг ёшларни мақсадли тарзда касбга йўналтириш учун тубдан қайта кўриб чиқилиши; имкон қадар кўпроқ битирувчиларни олий таълим билан қамраб олиш мақсадида таълим муассасаларида квоталарнинг кўпайтирилиши; мазкур ишларнинг сифатли амалга оширилишини таъминлаш учун боғча ва мактаблар учун янги биноларнинг қурилиши бунга яққол далил бўлади.\nБироқ ҳар қандай сирт қанча чиройли бўлмасин, унинг ичи бўш бўлса, қиммати бўлмаганидек, замонавий, чиройли таълим муассасаларида таҳсил олаётган ёшларнинг тарбиясига, маънавиятли бўлиб етишишига эътибор қаратмас эканмиз, олдимизга қўйган мақсадларимизга эриша олмаймиз.\nБир ўйлаб кўринг-а! Кейинги тўрт йил ичида иқтидорли ёшларимизни қўллаб-қувватлаш, уларнинг иқтидорларини юзага чиқариш мақсадида Президентимиз ташаббуси, ҳукумат қарорлари билан ижод ва ихтисослаштирилган мактаблар ташкил қилинмоқда. Уларга юклатилаётган вазифалардан келиб чиқиб, буюк аждодларимизнинг номлари берилмоқда: Ибн Сино, Хоразмий, Улуғбек, Огаҳий, Ибрат, Қодирий, Ҳамид Олимжон ва Зулфия, Э.Воҳидов, А.Орипов, И.Юсупов, Ҳ.Худойбердиева, Муҳаммад Юсуф. Навбатда очилиши кутилаётган мактаблар, уларга бошқа соҳалар ривожига ҳисса қўшган буюк аждодларимиз номларининг берилиши... Ҳар бир аждодимизнинг ижодига назар ташлар эканмиз, уларнинг инсоният тараққиётига қўшган ҳиссаси кўнглимизни фақат ғурур туйғуси билан қоплайди.\nХўш, мана шундай аждодларга эга халқ бугунги кунда қайси йўлдан бормоқда? Аждодларига муносиб авлод бўлиш йўлида қандай ишларни амалга оширмоқда?\nБугунги кунда Президент, ижод ва ихтисослаштирилган мактабларда таҳсил олаётган ўқувчиларимизнинг китобга, билим олишга бўлган интилиши, маънавиятини юксалтириш йўлида ўз устида олиб бораётган меҳнати таҳсинга лойиқ. Бунинг натижасида Президент мактабларининг ўнлаб ўқувчилари ҳали мактабни битирмай туриб, дунёнинг номдор университетларининг талабаларига айландилар. Ижод ва ихтисослаштирилган мактабларнинг ўқувчилари IT, робототехника, кимё ва биология, бадиий адабиёт каби соҳалардаги ютуқлари билан ҳаммамизни хурсанд қилмоқда. Буларни кейинги йилларда таълим тизимида олиб борилаётган ислоҳотлар, маънавият масаласининг давлат сиёсати даражасига кўтарилгани маҳсули дея оламиз.\nЎзбекистон Республикаси Вазирлар Маҳкамаси ҳузуридаги Президент, ижод ва ихтисослаштирилган мактабларни


Бугун Ялтада Россия¸Белорусия¸Украина ва Қозоғистон Президентлари учрашди.\n02 март 2021, Тошкент вақти: 15:02\nУчрашувдан мақсад ягона иқтисодий макон яратиш масаласини ҳал қилишга қаратилган.\nБу борадаги келишув тўрт давлат раҳбарлари тарафидан ўтган йилнинг 19 сентябрида имзоланиб барча қатнашчилар тарафидан ратификация қилинган эди.\nБугун икки томонлама учрашувлар ўтказилди.\nАсосий музокоралар душанбага мўлжалланди.


Клаудио Раньери: «Агар футболчиларим ўзи ҳақида кўпроқ ўйлай бошласа, мен уларнинг бошида болға ўйнатаман»\n16:57 / 02.04.2016\n«Лестер» жамоаси бош мураббийи Клаудио Раньери ўзининг футболдаги услубларидан яна бири ҳақида айтиб берди.\n«Футбол – очиқ ўйин. У шунчаки тўпга эгалик қилиш ва ўзаро тўп узатишлардан иборат эмас. Биз кўп хатоларга йўл қўямиз, чунки соатига 100 миль тезликда ҳаракатланиб ўйнаймиз.\nИсталган киши хато қилиши мумкин. Қанча хато қилиш эмас, вазиятлар яратиш ва голлар уриш муҳимдир бу ўйинда. Менинг фалсафам шундай.\nБиз учун «Барселона» ва «ПСЖ» жамоалари иштирок этадиган турнирда бўлиш қизиқ, ҳозирда жамоа еврокубоклар учун йўлланма оладиган даражада ва биз ЕЧЛ учун ҳаракат қилмоқдамиз. Истайманки, футболчилар вазиятни тўғри тушунишлари керак, бизнинг жамоадагилар Европа майдонларига чиқмаганди. Энди ўзимизни катта клублар каби ҳис қила бошлашимиз керак.\nЛекин мен агар футболчиларим ўзлари ҳақида жамоадан кўра кўпроқ ўйлай бошлашса ва ўзларининг аҳволи етарли даражага чиқиб бўлган дея хулоса қилишса, мен болғани оламанда, уларнинг бошида айлантиришни бошлайман. Ахир бизда ўзгаришлар даври келмоқда», – дейди Раньери.


Бола ҳуқуқларини барча билиши зарур / ADOLAT ижтимоий-сиесий газетаси\nМамлакатимизда фуқароларнинг ҳуқуқий маданиятини юксалтиришга устувор вазифа сифатида қаралмоқда. Буни ҳуқуқ-тартибот идоралари томонидан жойларда мунтазам равишда ўтказиб келинаётган тарғибот-ташвиқот ишлари мисолида ҳам кўриш мумкин.\nҲар ҳафтанинг пайшанба куни —Ҳуқуқбузарлик ва жиноятчиликнинг олдини олиш профилактика куни деб белгилангани муносабати билан ички ишлар идоралари ходимлари ҳам жойларда аҳоли билан учрашиб, профилактика тадбирларини ташкил этмоқдалар. Ана шундай тадбирлардан бири Сурхондарё вилоят ИИБ Ҳуқуқбузарликларнинг олдини олиш бошқармаси (ҲООБ) вояга етмаганларга ижтимоий-ҳуқуқий ёрдам кўрсатиш маркази ходимлари томонидан Термиз шаҳридаги иқтисодий-ижтимоий касб-ҳунар коллежи ҳамда шаҳардаги марказий деҳқон бозорида ўтказилди. Ички ишлар органлари, прокуратура ходимлари, “Маҳалла” хайрия жамоат фонди, “Нуроний” жамғармаси, “Камолот” ЁИҲ, хотин-қизлар қўмитаси ва бошқа бир қатор ташкилот ва корхоналарнинг вакиллари иштирок этган ушбу тадбирларда коллеж ўқувчиларининг дарсларга мунтазам қатнашиши ва бу борадаги мавжуд муаммолар ўрганилди.\n— Бугунги кунда вояга етмаганлар ўртасида содир этилаётган жиноятларни таҳлил қиладиган бўлсак, уларнинг аксарияти ўз вақтида дарсга келмайдиган, сабоқларни ўзлаштиришда бирмунча ортда қолаётган ўқувчилар ҳиссасига тўғри келади. Ўрганишлар шуни кўрсатмоқдаки, айрим ёшларнинг жиноятчилик ва ҳуқуқбузарликларга мойиллиги уларнинг оиласидаги тарбиявий муҳит оғирлиги билан боғлиқдир. Шундай экан, нафақат бу ёшларнинг ўзи билан, балки уларнинг оиласида ҳам фарзанд тарбиясида ота-онанинг масъулияти ва унинг қонуний асослари юзасидан профилактик тадбирлар олиб бориш лозим, — дейди вилоят ИИБ Ҳуқуқбузарликларнинг олдини олиш бошқармаси вояга етмаганларга ижтимоий-ҳуқуқий ёрдам кўрсатиш маркази раҳбари, майор Ҳусниддин Умбаров.\nШу ўринда таъкидлаш керакки, вояга етмаганларга ижтимоий-ҳуқуқий ёрдам кўрсатиш маркази туну кун (дам олиш кунларисиз) фаолият юритади. Мақсад назоратсиз қолган болалар ва ўсмирларнинг (3 ёшдан 18 ёшгача) манфаатларини ҳимоя қилиш, уларни ёмон йўлларга кириб кетишининг олдини олишдир. Шу боис ҳам бу жойга келтирилган вояга етмаганларни тўғри йўлга қайтариш учун кутубхона, ўқув хоналари, хуллас, барча шароитлар яратилган.\n— Профилактика куни тадбирлари доирасида Термиз шаҳридаги марказий деҳқон бозорида арава тортиб юрган вояга етмаган бир ўқувчи билан суҳбатлашдик. У ўқишга қатнашишга иштиёқи борлиги, лекин отаси бунга йўл қўймаслиги, ҳар куни “пул топиб кел” деб уни уйдан чиқариб юборишини айтди. Унинг хонадонига бориб, отасига бу қилмиши қонун билан чекланганлигини тушунтирдик. Ичкиликбозлик дардига йўлиққан отага қонун доирасида чора кўрилди. Афсуски, ичкиликка муккасидан кетган, ҳеч қаерда ишламайдиган отанинг ношудлигидан азият чеккан боланинг тақдирига маҳалла-кўй, жамоатчилик шу пайтгача бефарқ қараб келган, — дейди Ҳусниддин Умбаров.\nМутахассислар профилактика тадбирида ота-оналар билан ҳам суҳбатлар ўтказишди. Бола ҳуқуқларини тушунтириш бўйича маҳаллаларда ҳамкорликда тадбирлар олиб бориш, бундай тадбирларда ёш оилалар ҳам иштирок этишига эътибор қаратиш мақсадга мувофиқлиги таъкидланди.\nМамлакатимизда қабул қилинаётган қонунларнинг мазмун-моҳиятини фуқароларга етказиш, уларнинг ҳуқуқий саводхонлигини ошириш мутасадди идоралар ва жамоатчиликнинг муҳим вазифаларидан биридир. Сурхондарё вилоят ички ишлар бошқармасининг ходимлари томонидан ҳар пайшанба куни жойларда ўтказилаётган тарғибот-ташвиқот тадбирларидан кўзланган мақсад ҳам шундан иборат. Шубҳасиз, турли жиноятлар содир бўлиши, ҳуқуқбузарлик ҳолатларининг олдини олишга, жамиятда ҳуқуқий маданиятни юксалтиришга қаратилган бу каби тадбирлар фуқароларнинг ўз бурч ва масъулиятларини англаб етишларига хизмат қилади. Бу эса, ўз навбатида, қонун олдида барчанинг баробар эканлигини англаган ҳолда ҳар бир фуқарода ўз ҳуқуқларини билиши ва бошқаларнинг ҳуқуқларини ҳам ҳурмат қилиши кўникмаларини мустаҳкамлайди.


Бахт маҳалла фуқаролар йиғинида “БИР НУРОНИЙ 5 НАФАР ЁШГА МУРАББИЙ”мавзусида семинар ўтказилди! » Ғаллаорол туман ҳокимлиги расмий сайти\nҒаллаорол туман ҳокимлиги » Жамият » Бахт маҳалла фуқаролар йиғинида “БИР НУРОНИЙ 5 НАФАР ЁШГА МУРАББИЙ”мавзусида семинар ўтказилди!\nБахт маҳалла фуқаролар йиғинида “БИР НУРОНИЙ 5 НАФАР ЁШГА МУРАББИЙ”мавзусида семинар ўтказилди!\nҒаллаорол туманининг “Бахт” маҳалла фуқаролар йиғинида “Бир нуроний 5 нафар ёшга мураббий”томойили бўйича семинар ўтказилди.\nСеминарда “Бахт” маҳалла фуқаролар йиғини ҳудудида ижтимоий-маънавий муҳит барқарорлигини таъминлаш, маҳаллий ёшларнинг муаммоларини ўрганиш ва бартараф этиш бўйича “Нуронийлар жамоатчилик Кенгаши” ҳамда “Кексалар маслаҳати” гуруҳи томонидан амалга оширилаётган ишлар муҳокама қилиниб, келгусидаги вазифалар ижросини таъминлаш бўйича қўшимча чора тадбирлар белгилаб олинди.\nТадбирда маҳалланинг меҳнат фахрийлари, кўча оқсоқоллари, ёшларга бириктирилган нуронийлар ва Республика Маънавият ва маърифат маркази Ғаллаорол туман бўлими раҳбари Б.Ризаев ҳамда маҳалла ва оилани қўллаб-қувватлаш туман бўлими мутахассислари иштирок этишди.\n“БИР НУРОНИЙ 5 НАФАР ЁШГА МУРАББИЙ”мавзусида семинар ўтказилди!\n“БИР НУРОНИЙ 5 НАФАР ЁШГА МУРАББИЙ”мавзусида амалий семинар ўтказилди!\nНуронийлар жамоатчилик Кенгаши аъзоларининг ўқув семинари ўтказилди\nБир нуроний 5 нафар ёшга мураббий!\nБир нуроний 5 нафар ёшлар учун масъул


Ўзбекистон дехқон бозорларидаги нархлар бўйича маълумот берилди – Kommers.uz\nИқтисодиёт\t13:00 | 8.1.22\nЎзбекистон дехқон бозорларидаги нархлар бўйича маълумот берилди\n1 кг суякли мол гўшти 45 минг сўмдан 68 минг сўмгача сотилган.\nМаълум бўлишича, 2022 йил 6 январь ҳолатига бозорларда маҳсулотлар қуйидаги нархларда сотилган:\nСуякли мол гўшти (1 килограмм) — 45–68 минг сўм;\nҚўй гўшти (1 килограмм) — 54–80 минг сўм;\nКартошка (1 килограмм) — 3–7 минг сўм;\nПиёз (1 килограмм) — 1500–3800 сўм;\nТухум (10 дона) — 7– 14 минг сўм;\nГуруч (1 килограмм) — 5–17500 сўм;\nЎсимлик ёғи (1 литр) — 14–24 минг сўм;\nШакар (1 килограмм) — 7500–10500 сўм.\nАввалроқ Ўзбекистонда деҳқончилик учун 1 гектаргача ер ижарага берилиши маълум қилинганди.


Зайд Раад Ал Ҳусайн энди инсон ҳуқуқларини ҳимоя қилмайди\nЗайд Раад Ал Ҳусайн энди инсон...\n27.12.2017 10:17 0 86\nУни «БМТдаги оқ отли рицар» ҳам деб аташади.\nБМТнинг инсон ҳуқуқлари бўйича олий комиссари — иорданиялик Зайд Раад Ал Ҳусайн ҳозирги геосиёсий вазиятда ўз хатти-ҳаракатларининг дахлсизлигини сақлаб қолишнинг имкони йўқлиги сабабидан иккинчи муддатга ушбу лавозимда қолмаслигини эълон қилди. Бу ҳақда «France 24» телеканали «AFP»га таяниб хабар берди.\nОлий комиссарнинг амалдаги муддати 2018 йилнинг сентябр ойида ниҳоясига етади. 20 декабр куни ўз қўл остидагиларга қилган мурожаатида ҳозирги геосиёсий вазиятда қандайдир истисноларсиз инсон ҳуқуларини ҳимоя қила олмаслигини маълум қилган.\n53 ёшли дипломат ўз вазифасига киришиш чоғида турли босимлардан қочиш мақсадида ушбу лавозимда фақат бир муддат ишлашини маълум қилган эди. Иордания қироллик оиласи аъзоси бўлган Ал Ҳусайн БМТ олий комиссари лавозимига ўтирган биринчи мусулмон ва араб кишиси ҳисобланади. 1990 йилларда у собиқ Югославияда мовий каскалар сафида воситачилик миссиясида иштирок этган. Кейинчалик, 2000 йилдан ўз мамлакатининг БМТдаги доимий вакили сифатида иш бошлаган ва бу лавозимда 10 йилдан ортиқроқ фаолият юритган.\nИнсон ҳуқулари олий комиссари лавозимида ишлаган пайтида Ал Ҳусайн ўзининг матонати билан танилган эди. У инсон ҳуқуқлари бузиладиган ҳар қандай катта-ю кичик давлат ҳукуматини танқид қилишга иккиланмас эди. Уни «БМТдаги оқ отли рицар» ҳам деб аташади.\nУ Мянмадаги роҳинжа мусулмонлари қатлиомини қоралаган, Суриядаги Башар Асад ҳукуматининг Россия томонидан дастакланишини танқид остига олган эди. Шунингдек, европаликлар ҳам унинг танқидидан четда қолишмаган. 2016 йили Гаагада қилган нутқида Франция Миллий Фронт раҳбари Марин Ле Пен, британиялик «BrExit» тарафдори Найжел Фараж, нидерландиялик ўнгчи, хорижликларни ёқтирмайдиган Геэрт Вилдерсларнинг хатти-ҳаракатларини ИШИД террорчиларининг хатти-ҳаракатларига тенглаштирган эди.\nУ шунингдек, АҚШ президенти Доналд Трампни ҳам бир неча бор танқид остига олган. Хусусан, Трампнинг сайловолди дастури доирасида мигрантлар ҳақидаги баёнотларини «масъулиятсиз қарорлар» дея баҳолаган эди.\nМаълумот ўрнида айтиб ўтамиз, БМТ инсон ҳуқулари бўйича олий комиссари лавозими 1993 йили ташкил этилган ва комиссар ўз фаолиятида мустақил ҳисобланади. Шунинг учун ҳам уни фақатгина БМТ бош котиби тайинлайди.\nБМТ инсон манфаатлари Зайд Раад Ал Ҳусайн